Googleren bideak galbide\nNorabide bakarreko bidezidorrak, itxitako pasabideak edo estuegiak diren errepideak. Noiz edo noiz, jende askok egin du topo horrelako galbide batekin, ez aurrera ez atzera, bide okerra hartuta. Batzuetan, norberak hartzen du bide okerra, memoriak eta seinaleek huts egiten dutenean; beste batzuetan, aldiz, mapa dago gaizki, bidaiariak jarraibideei tentuz segituta ere.\nBigarren kasuari erreparatzen hasi zitzaion Gari Araolaza Codesyntax enpresako teknikaria, bere azalean bizitakoa oinarri hartuta. Bada, handik eta hemendik jasotako bizipenak bilduta, sei errepide arazotsuekin egin du topo Euskal Herrian: hainbat arrazoirengatik, ez dira egokiak. Google Maps aplikazioak, ordea, horietatik bidaltzen ditu autoak, kamioiak eta bestelako garraiobideak, eta hori da arazoa.\nGoogle Maps aplikazioa Google enpresaren esku dago, eta mundu osoko datuak kudeatzen ditu; puntu batetik bestera joateko bideen berri ematen du: oinez, autoz, edo garraiobide publikoa erabiliz. Ez du beti asmatzen, ordea. Araolazak onartu du ohikoa dela horrelako sistemek akatsak izatea, eta ez dela erraza mapa sare erraldoi bat une oro eguneratua mantentzea. Haren kezka egoeraren kudeaketari dagokio gehienbat: «Arrunta da mapek akatsak izatea, Googleren erantzun falta da benetako arazoa». Izan ere, hori ikusita, Araolazak hainbatetan pasatu dio abisua Googleri, bide horiek sistematik ezaba ditzan. Ez du inoiz erantzunik jaso, ez eta soluziobiderik ere: «Horrelako abisuak pasatzeko tresna bat sustatzen du Googlek berak, baina, gero, ez dute erantzuten; eta konpondu ere ez dute egiten mapa». Sare sozialen bidez ere saiatu da abisatzen, aurkitu dituen galbideak Twitterren argitaratuz.\nMapen eguneratze faltaren atzean zenbait arrazoi igarri ditu Araolazak. «Batetik, gastu ekonomikoa dago. Norbait bidali beharko lukete nik diodana egia dela ziurtatzera, eta hori gastu handia da». Eta, horrekin batera, datuen sareak egin behar duen bide luzeari atxiki dio teknikariak hutsunea. Araolazak badaki ezinezkoa dela datuak une oro eguneratuta edukitzea, baina esku hartzearen katean antzeman du eraginkortasun eza: «Informazio geografikoaren mundua izugarria da, eta eskualdatze asko dago. Ziurrenik, errepide horiek ez ditu Googleko inork marraztu, beste enpresa batek baizik; kate horrek akatsak sortzen ditu, eta informazioa galdu egiten da». Horrek ez omen du justifikatzen, ordea, Googlerekin kontaktuan jartzeko bide zuzenik ez edukitzea. «Maparen zuzentasunak ezin du Googleren mende egon».\nAraolazak zerrendan sei galbide ezarri ditu orotara. Lau Gipuzkoan: Eibar, Deba, Zumaia eta Mutrikun. Eta bana Bizkaian -Elorrion- eta Zuberoan -Urdiñarbetik Altzürüküra-. Lehenik, Mutrikuko kasuaren berri izan zuen, herriko turismo bulegoak jakinarazita. Aitzuetarako kanpinerako bidea dago gaizki markatua, eta bezero askok arazoak dituzte oporraldi eremura iristeko. Zuberoako errepideetan, Araolaza bera galdu zen orain dela pare bat hilabete, eta gainerako galbideak ingurukoen bidez ezagutu ditu.\nElorrioko kasua, esaterako, Joxe Aranzabal kazetari eta irakasle elorriarrak kontatu zion teknikariari: «Elorrion bi biderekin daude arazoak: Argiñetako nekropolirako bidearekin eta Mendraka auzora doan errepidearekin. Gaur egun, jendeak Google Maps hartzen du, eta horri jarraitzen dio», azaldu du Aranzabalek. Bi kasuetan, GPS sistemak adierazitako bidea ez da egokia autoentzat. «Handik traktoreak eta mendiko motorrak ibiltzen dira, baina ezleku bat da». Aranzabalek esan duenez, nekropolirako bidea izanda, asko eta asko dira bidean galtzen direnak. «Udan bisitari asko dator, eta Google Mapsek bide estu eta aldapatsu batetik bidaltzen ditu; gainera, badago errepide egoki bat udaletxetik zuzen-zuzen gora eginda». Uste du Google Maps programatua dagoela biderik motzena proposatzeko, horren egoera kontuan hartu gabe.\nGPSari segi, itsu-itsuan\nDebako Perlakua Saka landetxerako bidea da Googlek oker adierazita duen beste errepideetako bat. Sarritan pairatu ditu jarraibide desegokien ondorioak Nerea Arrizabala landetxeko langileak. Hark azaldu du azken urteetan oso maiz galdu direla bezeroak Perlakua Sakarako bidean. «Debara sartzeko esaten die GPSak, eta hortik ez dago errepiderik honaino iristeko, oinezkoentzako bide bat baizik. Asko ez aurrera ez atzera geratzen dira puntu batean». 2005ean ireki zuten landetxea, eta Arrizabalagak uste du lehen ez zutela horrelako arazorik, jendeak ez zuelako GPSa horrenbeste erabiltzen. «Egun, dena da teknologia, eta horri baino ez diote jaramonik egiten». Eta teknologia berrien gorakada horrekin lotu du arazoaren areagotzea: «Egoera okertu egin da, batez ere jendea hasi denetik GPSa mugikorrean erabiltzen». Arrizabalagaren kasuan, haren lanbideari zuzenean eragiten dio arazoak, eta eguneroko ogia du bezero galduen deiak jasotzea. «Guk abisatzen diegu, eta gure webgunean adierazita dago nola heldu, baina, gero, jendea behin eta berriz sartzen da bidezidor horretatik. Egia esan, ez dut ulertzen nola sar daitezkeen hor; bidea hondatuta dago, eta kilometro gutxiren buruan buelta eman ezinik geratzen dira». Askok antzeko soslaia dutela ere ohartarazi du langileak. «Galtzen diren gehienak gazteak dira, eta horiek seinaleei baino kasu gehiago egiten diete GPSaren jarraibideei». Sustoren bat edo beste ere izan dute. «Bospasei aldiz jaitsi behar izan dugu traktorearekin bidaiarien bila. Kasurik okerrena euria ari zuen gau batean izan zen; hiruzpalau ordu eman zituen nire aitak bezeroen autoa atera ezinik. Azkenean lortu zuen, baina autoa irristatu egiten zen basa zela-eta, eta istripu bat gerta zitekeen». Araolazaren anaia izan zen, hain zuzen ere, landetxeko bezero galduetako bat, eta horrelaxe gehitu zuen teknikariak zerrendara.\nKonponbidea bilatzen ere saiatu da Arrizabalaga hainbat bidetatik, arrakastarik gabe. «Udaletxekoei pasa genien abisua, eta Googleri ere bai, baina, oraingoz behintzat, ez da ezer konpondu». Googleren erreakziorik eza ikusita, udalari eskatuko dio pasabidea ixteko. «Berriz hitz egin beharko dut udaletxekoekin debeku seinalea jar dezaten». Aranzabalek ere abisua pasa zuen. «Googleren robot batek ohar automatiko bat bidaltzen dizu esanez abisua jaso dutela, baina ez dago inor horren atzean; sistema robotizatuegia dago».\nGoogle Mapsetik harago\nKonpainia erraldoia isilik dagoela ikusita, zain egon ez, eta Googleren «atzaparretatik» ihes egiteko deia egin die Araolazak herritarrei. Dagoeneko badiren mapa sistema alternatiboak erabiltzea sustatu nahi du teknikariak. «Open Street Map sistema delakoak Wikipediaren antzera funtzionatzen du: norberak egin ditzake aldaketak, Googleren zain egon beharrean». Mundu mailako aplikazioa da Open Street Map, eta Codesyntaxeko kideek harekin kolaboratzen dihardute, ezagutzen dituzten bideak markatu eta desagertzen diren bideak ezabatuz, esaterako.\nAraolazak uste du hori dela jarraitu beharreko bidea. «Etorkizunera begira, mapa libreen sistema erabiltzea da onena; epe laburrean, berriz, Googlek erantzun dezala». Aranzabalek, ordea, uste du gidari gehienek baliatzen dutela Google Maps sistema, eta, hortaz, sistema fidagarritzat dutela mugikorreko GPSa. Horrek, haren aburuz, enpresa kargu hartzera eraman beharko luke. «Googlek ardura berezia du; batzuk ari dira gaizki dagoen informazioa zuzendu nahian, eta ez diete erantzuten».\nBERRIAn argitaratua (2019/06/04)


Irlandar diaspora - Wikipedia, entziklopedia askea.\nIrlandar diaspora (irlanderaz Diaspóra na nGael eta ingelesez Irish diaspora) Irlandatik kanpo bizi diren irlandarrak eta euren ondorengoak osatzen duten komunitatea da.\n1700tik aurrera Irlandan jaiotako 9-10 milioi pertsonak emigratu zuten. Kopuru hori gaur egungo Irlandako biztanleria edota 1840ko hamarkadako 8,5 milioi etorkinen kopurua baina handiagoa da. Haien artean txiroenak Britainia Handira zuzendu ziren, bereziki Liverpool hirira; aldiz, ahal zuten gehienak, AEBetara joan ziren.\n1840. urtea ondoren, Irlandako emigrazioa masiboa izan zen. 1890ean Irlandan jaiotakoen %40a jada atzerrian bizi zen. XXI. mendean mundu osoan irlandarren ondorengoak direla dioten gizasemeak 80 milioi inguru zenbatzen dira, haien barnean nagusiki irlandar etorkinen ondorengoak direla dioten 36 milioi estatubatuarrak daude.\nXIX. mendearen bigarren erdialdekoe irlandar etorkin gehienen hizkuntza irlandera izan zen. Horrek bere ondorioak ekarri zituen, atzerrian irlanderaz idatzi, eta liburuak eta kazeta ere argitaratu baitzen, baina aldi berean, Irlandan bertan, irlanderaren ikaragarrizko hiztun galera suposatu zuen, atzerrira emigratu zuten irlandar etorkin askoren jatorria Gaeltacht edo irlandar hiztunen eramuak izan baitziren, maiz uharte osoko lurralde txiroenak zirenak.\nMultimedia: Irish diaspora\nOrriaren azken aldaketa: 14 abendua 2019, 10:48.


Juan Jose Ibarretxe Lehendakari ohia izango da protagonista 2012ko Arizmendi topaketan — TUlankide MONDRAGON\nJuan Jose Ibarretxe Lehendakari ohia izango da protagonista 2012ko Arizmendi topaketan\nJuan Jose Ibarretxe Markuartu, Lehendakari ohia eta ekonomialaria izango da 2012ko Arizmendi topaketaren gonbidatu nagusia. Ibarretxe “Etorkizuna: Identitatea, Berrikuntza,... Lankidetza” izenburupean arituko da. Topaketa, azaroaren 29an izango da, eguena, Arrasateko Goi Eskola Politeknikoan.\nJuan Jose Ibarretxe Lehendakari ohia, hitzaldi batean.\nMondragon Goi Eskola Politeknikoko 6.eraikineko 2. solairuan dagoen Areto nagusian egingo da aurten Arizmendi Topaketa. Aurretik, Joxean Alustizak Usandizaga Fagor Taldearen eta Gizabidea fundazioaren lehendakariak agurra egingo du. Hizlariaren aurkezpena, berriz, Igor Ortega Sunsundegik egingo du, Lanki Ikertegikoak.\nJuan Jose Ibarretxe Markuartu, Lehendakari ohi eta ekonomialariak honako hitzaldia eskainiko du: “Etorkizuna: Identitatea, Berrikuntza,... Lankidetza”. Sarrera dohakoa izango da eta nahi duen orok izango du aukera Arizmendi Topaketara gerturatzeko.


Partida bat irabazi eta bi galdu dituzte Orioko pilotariek asteburuan - Orio - Karkara.eus\nPartida bat irabazi eta bi galdu dituzte Orioko pilotariek asteburuan\nKarkara 2017-10-09 10:36\nLertxundik eta Aranaldek zumaiarren kontra irabazi zuten igandean. Esoain-Illarramendi eta Etxegia-Beldarrain bikoteek beren partidak galdu zituzten.\nEtxetik kanpo, Zizurkilen jokatu zuten Etxegiak eta Beldarrainek ostiralean, urriaren 6an, gomazko paletako emakumeen ligaxkako laugarren jardunaldia. Su-berri bikotearen kontra neurtu ziren eta ezin izan zuten partida irabazi: 30-11 izan zen emaitza, zizurkildarren alde.\nIgandean, urriaren 8an, bi partida jokatu ziren Orioko Udal Pilotalekuan. Lertxundik eta Aranaldek jokatu zuten lehenbizi, Zumaiarren kontra. 22-7 irabazi zuen Orioko bikoteak, eskuz binakako bigarren mailan. Gomazko paletako modalitatean, hirugarren mailan aritzen dira Esoain eta Illarramendi. Atxurbide bikotearen kontra jokatu zuten 13-25 galdu zuten.


Carroll konderria (Kentucky) - Wikipedia, entziklopedia askea.\nCarroll konderria (Kentucky)\n38° 40′ N, 85° 08′ W / 38.67°N,85.13°W / 38.67; -85.13Koordenatuak: 38° 40′ N, 85° 08′ W / 38.67°N,85.13°W / 38.67; -85.13\n332,99 km2 (%93.63)\n22,65 km2 (%6.37)\nCarroll konderria (ingelesez: Carroll County) Kentuckyko konderri bat da, Ameriketako Estatu Batuetan. Hiriburua Carrollton da. 2010eko zentsuaren arabera 10.811 biztanle zituen, Carroll kilometro koadroko azaleran.\nCarroll konderriak 355,64 kilometro koadro ditu. Horietatik 22,65 ura dira. Beste 332,99 lurra dira. Biztanleria dentsitatea 30,4 da.\n2010eko zentsoan bizi ziren 10.811 pertsonetatik 10.364 txuriak edo hispanoak dira. Horietatik hispano edo latino kategorian 789 dira. 160 beltzak edo afroamerikarrak. 25 amerikar natiboak ziren eta 2 Hawaii edo Pazifikoko irletako natiboak. 58 asiarrak ziren. Bestelako arraza bat kategorian 8 biztanle daude. Bukatzeko euren burua arraza bat baino gehiagotan 194 pertsonek kokatzen zuten.\nMultimedia: Carroll County, Kentucky


Hasiera / Edertasunik gabeko edertasuna / Guerlain Orchidee Imperiale The Essence-in-Lotion 125ml\nZer den: Guerlain-en Orchidée Impériale-k adin desafioa egiteko erritu osorako lehen urratsa. Zer egiten duen: Orchidée Essential Water konplexua aberastu da, zelulen arnasketa teknologiaren potentzia birsortzailearekin batera. Ukenduaren freskotasuna eta jaki bat esentzia baten biribiltasunarekin eta boterearekin konbinatuz, ...\nZer da hau: Guerlainen Orchidée Impérialeren lehen urratsa adin desafioa egiteko erritu osora.\nZer egiten du: Orchidée Essential Water konplexua aberastuta dago, zelula-arnasketa teknologiaren potentzia birsortzailearekin batera. Lozio baten freskotasuna eta jakina konbinatuz esentzia baten biribiltasuna eta indarrarekin, Guerlainen larruazala zaintzeko ohiko kalitate aberasgarria da.\nEraginkortasun nabarmena izanik, intentsitate handiz hidratatzen du eta larruazalaren barneko hidratazio naturala indartzen du. Erabat larruztatua, larruazala leuna, leuna, biguna eta distiratsua da, errituaren efektu onuragarriak jasotzeko prest.\n10 emakumezkoen proba instrumentalean 6 orduen ondoren:\n- Parte hartzaileek 56% hidratazioan gehikuntza ikusi zuten.\n- Parte-hartzaileek% 40% erradiazio igoera ikusi zuten.\n41 emakumeen ondoren asebetetze test batean 28 egunen ondoren:\n- Parte-hartzaileek poroen tamaina% 21 murriztea izan da.\n- Parte-hartzaileek% 38 hazkundea izan zuten azal leunagoan.\n- Parte-hartzaileek larruazala sutan sentitu zela adierazi zuten.\nNola erabili: Aplikatu goizez eta arratsaldez garbitu ondoren, baina kontzentratuaren aurretik. Bota tanta batzuk zure eskuko palmondoan eta aplikatu aurpegi osora. Leundu ezazu hatzekin kolpatuz azala suspertzeko eta complexion fresko eta distiratsu bat lortzeko.


Hasiera > Berriak > Historia Proiektuak\nShewell-ek mila unitate armairutan urtero entregatzen dira. Lankidetza bat egin dugu etxeko eta nazioarteko garatzaileekin. Jarraian zerrendatutako 2018 arte parte hartu genituen proiektu esanguratsuak aurki ditzakezu.\n2008az geroztik, Shewell-ek lankidetzarekin hasi du lankideekin armairuak hornitzeko. Hurrengo urteetan gero eta garapen handiagoa izan dugu lankidetzan, eta atzerriko negozioa hedatzen dugu. Sukaldea ez ezik, bainugelarako eta bainugelaz gain, armairuak hornitzeko gai gara. Adibide gisa, Hego Afrikan Galencia proiektua hartu, sukaldeko armairuak, armairuak, bainugelako ontziak eta liburutegiak bultzatzen ditugu proiektua. Ulertzen dugu bezeroarentzako zerbitzua funtsezkoa dela produktuaren kalitatea bezain garrantzitsua. Aurreikuspenaren esaldi batean, diseinu diseinua, materiala eta hardwarea hautatuz, aukerako osagarriak eta aipamen proposamena lanbide eta zaintza modu batean kudeatu behar dira. Bezeroen beharrak ulertzea eta iradokizunak egitea dira gure oinarrizko zerbitzuen arauak. Ekoizpen esaldian, prozesamendua arretaz ikuskatzen dugu produktuaren kalitatea ziurtatzeko. Bien bitartean, ekoizpenaren ordutegia jarraituko dugu, puntualak diren entrega bat ziurtatzeko. Armairuak behar bezala instalatzea ere garrantzitsua da. Instalazio gida zehatza eskaintzen diegu gure bezeroei. Eta instalazioaren gida eskuragarri dago bezeroak eskatzen badu.


5182 / 7075 Aireontzi Kalifikazio Aluminiozko Xafla Zirkulu Distiratsua Tenperatura H14 - Zhejiang Shuanglin Jiate Metal Teknologia Co, Ltd\nGure konpainiak aluminiozko zirkulu ugari ditu hainbat aleutan,\n1050 1060 1070 1100 1200 3003 3004 3105 6061 6063 8011 XNUMX XNUMX adibidez\n100mm-tik 900mm-eko diametroa, 0.5mm-etatik 3.0mm-ren lodiera eskuragarri daude.\n1. Aleazio mota:\n1050 1060 1070 3003 eta Etc\nSoft, 1 / 2 Hard, 1 / 4 Hard edo Hard\n3. Lodiera Range:\n4. Diametroaren bitartea:\n5. Azalera amaitzea\n6. Aluminiozko zirkulua Mechenical Jabetza:\n7. Aluminiozko zirkulua Enbalaketa:\nMakinak moztekoak ditugu, aluminiozko xafla zirkuluan eta triangeluan prozesatu dezakegu. Txinan freskoagoak diren zenbait fabrikatzaile hornitzaile egonkorrak dira. Aluminiozko zirkuluaren zehaztapenak honako hauek dira: aleazioa: 1050, 1060, 1070, 1100, 3003, 5052 zure eskakizunaren arabera.\nAluminiozko diskoa potentzat,\nSukaldeak, zartagina, olioa, galdara,\n1070 Aluminiozko zirkulua, 3105 Aluminiozko zirkulua, 5052 Aluminiozko zirkulua, 5182 Aluminiozko zirkulua, 6061 Aluminiozko zirkulua, 8011 Aluminiozko zirkulua\nNon Stick 1050 / 1060 / 1070 Cold Roll Aluminiozko Circle prezioa Txinan fabrikatzailea


Negozio Plan on baten gakoak — TUlankide MONDRAGON\nNegozio Plana edozein ekintzailetza-abenturaren kanpamentu nagusia da, abiapuntua.\nNegozio plan horrek gai izan behar du enpresa-proiektu berriaren izaera laburbiltzeko eta proiektu hori negozio arrakastatsu bihurtuko duten helburuak, identitatea eta funtzionamendua jasotzeko. Hainbat arrazoi daude Negozio Plan on bat diseinatzeko:\nEnpresaren funtzionamendu-gakoak finkatzen ditu.\nEnpresaren egitura eta antolamendua zehazteko aukera ematen du.\nAhuleziak, Mehatxuak, Indarrak eta Aukerak (AMIA) identifikatzen laguntzen du.\nEnpresaren funtzionamendua eta alternatibak finkatzen laguntzen du.\nDokumentu hau oso garrantzitsua da; izan ere, banku-mailegu baten emakida arinduko duen funtsezko elementua edo inbertitzaile pribatu bat proiektu batean inplikatzera bultzatzeko falta zen xehetasuna izan daiteke. Gainera, baliagarria da sustatzaileei negozio berria abenturarik eta inprobisaziorik gabe garatzen laguntzeko gida gisa.\nNegozio Planaren egitura\nProduktua edo zerbitzua zehaztea: lehenik eta behin, zure negozio-ideia zertan datzan, zer merkatu-premiei erantzungo dien, zer arazo konponduko dituen eta egungo eskaintzaren aldean zer berritasun ekarriko dituen zehaztu behar duzu. Zehaztu alde onak eta txarrak, eta azaldu nola egingo zeniekeen aurre sortutako arazoei. Horrek guztiak zure merkataritza-identitatea zehazten lagunduko dizu.\nLantaldea: zerbitzu edo produktu bereizi bat lortzeko, negozio-berrian lan egingo duten pertsonen kopurua mugatu eta zer lan-arlotan egongo diren atxikita zehaztu behar duzu.\nMerkatu-analisia: aztertu zehatz-mehatz zure enpresa ezarriko den sektorea eta zehaztu nolakoak diren zure bezeroak izan litezkeenak, erosteko dituzten motibazioak, gustuak, erosteko ahalmena eta abar. Deskribatu zure bezeroak izan litezkeenen profila eta bideratu zure produktua haiengana. Gakoa esparru gehiegitara iristen ez saiatzea eta zure targeta era egokian eta errealistan bideratzea da.\nNegozio-eredua: zure bezeroak izan litezkeenak zehaztu ondoren, azaldu zure balio-proposamena eta erabiltzailearen ikuspegitik zure negozioan benetan bereizgarria dena, eta zehaztu erabiliko dituzun marketin-estrategiak eta salmenta-estrategiak. Puntu horretan, diru-sarrerak sortzeko erabiliko duzun metodoa eta horretarako beharrezkoak diren baliabideak zehaztu behar dituzu.\nFinantza-plana: negozio-ideia batek, ona ez ezik, errentagarria ere izan behar du; horregatik, ideiaren bideragarritasun ekonomikoa egiaztatu behar duzu. Iildo horretan, zure negozioa nola monetizatuko duzun azaldu eta merkatu-aurreikuspen onak zifretara eraman beharko dituzu, salmenta-prezioa, kostuak, marjinak eta gastuak barnean hartuta.\nArriskuen azterketa: negozio-plan bat errealista izan dadin, enpresaren arriskuen aurreikuspen eta ebaluazio erreal bat bildu behar du, baita arrisku horiei aurre egiteko erabiliko dituzun tresnak ere. Espero ez zenituen arazoak konpontzeko B plana, alegia.\nInplementazio-plana: puntu honetan, negozio berria abian jartzeko modua eta negozioaren denborak eta faseak zehaztu behar dituzu, merkatuan behar bezala inplementa dadin.\nNegozio Plana zure ekintzailetza-abenturari hasiera emateko tresnarik garrantzitsuenetako bat da. Dokumentuak osatuta eta xehatuta egon behar du. Zenbaitetan, Egikaritze Laburpen batekin osatzen da, eta, bertan, alderdi garrantzitsuak eta nagusiak biltzen dira eta zure enpresa berria zergatik den bideragarria azaltzen da labur-labur.\nEta zure Negozio Plana lantzeko zailtasunak badituzu, ez kezkatu. Zatoz Gaztenpresaraeta zure ekintzailetza-abentura gauzatzeko behar duzun laguntza eskainiko dizugu:prestakuntza-ikastaroak, mentoring-programak eta finantzaketa-baldintza bereziak. Ez izan zalantzarik: utz iezaguzu zure negozio-proiektua errealitate bihurtzen


Estatutuaren urtemuga ospatzeko zenbat diru publiko gastatu duen galdetu dio Gazte Abertzaleak-ek Jaurlaritzari | EA - Eusko Alkartasuna\nHasiera » Gaurkotasuna » Estatutuaren urtemuga ospatzeko zenbat diru publiko gastatu duen galdetu dio Gazte Abertzaleak-ek Jaurlaritzari\nEstatutuaren urtemuga ospatzeko zenbat diru publiko gastatu duen galdetu dio Gazte Abertzaleak-ek Jaurlaritzari\nArgitaratua honek egina: Prentsa Bulegoa data Urr 26, 2009 honetan: Gaurkotasuna\nEusko Alkartasunako gazte erakundeak Patxi Lopezen gobernuari eskatu dio gizartearen aurrean kontuak eman ditzala Eusko Jaurlaritzak Gernikako estatutuaren onarpenaren 30. urteurrena ospatzeko antolaturiko ekitaldi eta ospakizunen gastuengatik. Erakunde abertzale ezkertiarrak hermetismo adibide garbia ikusten du gobernuaren jarreran, ez baitio gizarteari ospakizunen prestakuntzak eta ospakizun berak suposatu duen ordainketen berri\nEusko Alkartasunako gazte erakundeak Patxi Lopezen gobernuari eskatu dio “gizartearen aurrean kontuak eman ditzala” Eusko Jaurlaritzak Gernikako estatutuaren onarpenaren 30. urteurrena ospatzeko antolaturiko ekitaldi eta ospakizunen gastuengatik. Erakunde abertzale ezkertiarrak “hermetismo” adibide garbia ikusten du gobernuaren jarreran, ez baitio gizarteari ospakizunen prestakuntzak eta ospakizun berak suposatu duen ordainketen berri\n“Hemerotekara joatearekin ikusiko dugu nola esaten zuten legegintzaldi hasieran sozialistek aurreko gobernuak aurrekontuak baldintzatu zituela eta era berean eurek diru publikoa esturaz eta zintzotasunez kudeatuko zutela” gogoratu dute Gazte bertzaleaketik. “Orain ikusi dezakegu nola prentsako titular haiek gezurretan oinarritutako beste marketing kanpaina bat besterik ez ziren, eta nola aldarrikatzen zuten “estura eta zintzotasuna” eslogan merkeak besterik ez ziren, adierazi du erakunde abertzaleak.\nGazte Abertzaleakek “bete ez den” estatutuaren ospakizunek suposatu duten diru publikoaren “zarrastelkeria” kritikatzen du. Egoera hau “irrespontsabilitate instituzionala” dela adierazi dute gazte erakundetik, honen aburuz, ausarkeria bat baita handikeri horren erakustaldia gure gizartean hainbeste pertsonek hain gaizki pasatzen ari direnean. Horregatik Gazte Abertzaleaketik funtsezkoa ikusten dute ospakizunen koste totala lehenbailehen argitu dadila eta Patxi Lopezi eskatu dio “praktikan jarri dezala kristalezko poltsikoen teoria”.\nAzkenik, zorpetzera jotzearen euskal gobernuaren erabakia ere komentatu dute Eusko Alkartasunako gazteek. “Horretarako jo dute zorpetzera? Beharrezkoa zen zorpetzea Patxi Lopezek jai bat ospa zezan?”, galdetu dute Gazte Abertzaleaketik.


Alphonso Davies - Wikipedia, entziklopedia askea.\nBuduburam, 2000ko azaroaren 2a (21 urte)\nVancouver Whitecaps FC 2016 / 2018 81 12\nCanada men's national soccer team 2017 / 17 5\nFC Bayern Munich II 2018 / 8 0\nFC Bayern München 2019 / 36 2\n2017 CONCACAF Gold Cup (en)\nAlphonso Boyle Davies (Buduburam, Ghana, 2000ko azaroaren 2a) Ghanan jaiotako futbol jokalari kanadiarra da. Gaur egun Alemaniako Bundesligako Bayern Munichen eta Kanadako selekzioan jokatzen du, hegaleko jokalari edo ezker atzelari gisa. Futbol jokalarien merkatuko balioak aztertzen espezializatua den Transfermarkt orrialdeak 45 milioi eurotan baloratzen du. 2025. urterarteko kontratua du, eta bere altuera 1,81m-koa da.\nOso jokalari bizkorra da, espazioa erasotzen izugarri ona, eta hegala ziztu bizian zeharka dezakeena.\n5 urte zituenetik, Kanadan bizi izan da, eta bertan hasi zen futbolean jokatzen. Formakuntzaz hegaleko jokalaria, bere bizilekuko bi taldetan jokatu zuen 2015ean Whitecaps FC Resindency-ra iritsi zen, eta denboraldi baten buruan, 15-16 urterekin, klub horren nagusien beste klubera joan zen, Whitecaps FC-en bigarren taldera. Taldea aldatzearekin batera herrialdez ere aldatu zen, Estatu Batuetara. Denboraldi erdi eskasean lehen taldera igo zuten, oraindik 16 urte bete gabe zituela. Ia 100 partidu jokatu zituen, eta 2019. urtea hastearekin batera, Bayern Munichek fitxatu zuen, bere taldeari 10 milioi euro ordainduz.\nLehen denboraldi erdian bigarren taldearekin jokatzen hasi zen, baina 2019-2020 taldean hainbat jokalariren lesioetik probetxua atera zuen, hamaikakoan leku bat eginez. Hala ere, lehen taldearekin hastearekin batera, hegaleko jokalaria izatetik ezker atzelaria izatera pasa behar izan zen, eta David Alaba erdi-atzelarien postura. Covid-19 gaixotasunaren ondorioz egon zen geldialdian, Bayernek bere kontratua 2025. urterarte luzatzeko aprobetxatu zuen.\nKanadako selekzioa[aldatu | aldatu iturburu kodea]\nSelekzioan, behe kategoria guztietatik pasa zen Alphonso, eta 2017an, 16 urte eskasekin absulutuarekin debuta egin zuen. Geroztik Ipar-Amerikako bi urrezko kopa jokatu ditu, eta 17 partidu jokatu guztira.


Sebastian “Latigo” Perez Errenteriako boxeolariak Europar Batasuneko Txapeldun titulua jokoan jarriko du ostiralean | Herribizia\nSebastian “Latigo” Perez Errenteriako boxeolariak Europar Batasuneko Txapeldun titulua jokoan jarriko du ostiralean\nKirola 2019-12-09 | 0\nDatorren abenduaren 13an, Sebastian “Latigo” Perez, Errenteriako boxeolaria, Frantziako hiriburu ingurura joango da, zehazki Levallois hirira, eta han bere “Europar Batasuneko Txapelduna Oilar-pisuan” titulua jarriko du jokoan. Titulu hau Errenterian eskuratu zuen 2018ko urriaren 7an.\nAurkari Elie Konki boxeolari frantsesa izango du, lau aldiz Frantziako txapeldun, garaitu gabea, eta Río de Janeiroko Joko Olinpikoetan olinpiarra.\nPrentsaurrekoan, Maite Gartzia Kiroletako zinegotziak azaldu du hasera batean Latigok palmares hobea duela, izan ere, errenteriakoak 13 borrokaldi izan ditu eta horietatik 12 irabazi eta 0 galdu, eta bat baliogabetua; beraz, garaitu gabea da. Gogoratu du, gainera, Latigok borrokaldi berean lortu zituela Espainiako eta Europar Batasuneko Txapelketak.\nAzkenik, Gartziak eskerrak eman dizkie Latigori eta bere taldeari egiten duten lanarengatik eta dena ondo joatea espero duela adierazi die, oso ondo prestatu baitira.\nBoxeolariak, bere aldetik, esan du pozik dagoela Levalloiseko Marcel Cerdan bezalako toki historiko batean lehiatu izateaz, eta gogo handiak ditueta bere karreran pauso hori emateagatik. Halaber, ziurtatu du ondo prestatu dela, bai fisikoki eta bai psikologikoki, bi hilabetetan zehar.\nLatigo ez da ahaztu ingurukoei eskerrak emateaz: bere entrenatzaileei, familiari, masajistari, nutrizionistari eta taldeari beti eskaintzen dioten babesa eta laguntza eskertu dizkie. Hain zuzen ere, taldekide asko berarekin batera joango dira bidaian, eta hori oso garrantzitsua da kirolari batentzat.\nAzkenik, honako hau adierazi du: “Egin behar dugun lanarekin oso konbentzituta gaude, eta horretarako prest gaude. Aurretik hiru egun ditugu, baina lana egina dago ia osotasunean. Bai fisikoki eta bai psikologikoki prest gaude, eta abenduaren 13an erakutsiko dut eta Konkik nabarituko du.\nAzkenik, Latigoren entrenatzaile eta Team Látigo Boxing Club Errenteriaren lehendakari den Sebastian Perezek hartu du hitza eta honako hau adierazi du: “edozein kirolarirentzat oso garrantzitsua da titulua etxean defendatzea. Latigok ez du abantaila hori izango, abantaila hori Konkiri eman behar izan diogu, eta guk 5.000 pertsona izango ditugu kontra, nahiz eta txapendunak izan. Eta ezin dugu titulu hau hemen defendatu Gipuzkoako Foru Aldundiari eskatu genion laguntza ukatu zigutelako. Latigok gogo guztiak jarriko ditu, baina Konkirentzat errazagoa izango da”.\nHorrela jarraitu du: “Hau azpimarratu nahi dut askotan emakumezkoen eta gizonezkoen berdintasunaz hitz egiten dugulako, eta ni naiz hori defendatzen duen lehenengoa, baina kirolen artean ere berdintasuna beharrezkoa da. Kirol guztiek izan behar dute interes bera, eta ezin da batzuetan milaka euro inbertitu eta besteetan bat ere ez. Behin hau esanda, garrantzitsua iruditzen zaidalako, Errenteriako Udalari eta kasu honetan Maite Gartzia Gazteria eta Kiroletako zinegotziari eskerrak eman nahi dizkiot. Izan ere, momentu honetan prentsaurrekoa udal gimnasio batean ematen ari gara, nahiz eta momentuz Team Latigo Boxing ari den hori erabiltzen, eta hori Udalari esker da.\nLehiaketari dagokionez, azaldu du ostegunean joango direla Parisera, eta egun horretan izango dela pisaketa. Bertan, bai Latigok eta bai bere aurkakoak 53,500 kg-ko gehienezko pisua eman beharko dute, oilar-pisu dibisioko pisua, hain zuzen ere. Ondoren, atseden hartzeko aukera izango dute ostiraleko lehiaketa momentura arte.\nEntrenatzaileak ziurtatu du erronka handia eta garrantzitsua dela, baina “ondo prestatu gara bigarren gerriko hori ekarri ahal izateko, Latigo Europar Batasuneko bi aldiz txapeldun izendatzeko eta igotzen jarraitzeko, ez Europa mailan soilik, baizik eta mundu mailan. Izan ere, bai kirolarientzat eta baita haien taldeentzat hori izaten da azken helburua, bakoitzaren modalitatean gorenera iristea”.\nAzkenik, idatzizko komunikabideei eta hedabide handiei eskatu die boxeoari jarraipen iraunkorragoa egin diezaioten.\nAmazigh hizkuntza eta kulturari buruzko zikloari emango dio amaiera abenduaren 12an izango den hitzaldiak


CCOO eta UGT patronalaren zerbitzura jokatzen ari dira, gehiengo sindikalak errespetatu gabe | LAB SINDIKATUA\nEkintza Sindikala CCOO eta UGT patronalaren zerbitzura jokatzen ari dira, gehiengo sindikalak errespetatu gabe\nCCOO eta UGT patronalaren zerbitzura jokatzen ari dira, gehiengo sindikalak errespetatu gabe\nKartel batzuen bidez LAB sindikatuak “patronalaren morroitzat” jo ditu UGT eta CCOO, azken hilabeteotan Nafarroan praktika antisindikala garatzen ari baitira. Hala, enpresaburuen zerbitzura, sindikatu horiek gutxiengoan ari dira akordioak sinatzen, langileek demokratikoki aukeratutako gehiengo eta ordezkaritza sindikalak errespetatu gabe.\n2015ean UGT eta CCOO sindikatuek, UPNri eta PSNri plano politiko-instituzionalean gertatu zitzaien gisa berean, Nafarroa Garaiko ordezkaritza sindikalaren gehiengoa galdu zuten. Aldaketa garrantzitsu hura ez zen anekdotikoa izan, gaurko egunean ere bi sindikatu horien ordezkaritzaren batura ez baita %49ra ailegatzen. Hala ere, badirudi CCOO eta UGT sindikatuek ezer aldatu ez balitz bezala jokatzen jarraituko dutela, enpresaburuen eskakizunen zerbitzura eta Nafarroako milaka langilek hauteskunde sindikaletan demokratikoki adierazitako borondatea alde batera utzita.\nHorrela, azken hilabeteetan, CCOO eta UGT sindikatuak, jarrera antisindikal argian, gutxiengoan akordioak lortzen ari dira hainbat enpresatan, plantillek demokratikoki aukeratutako gehiengo sindikalak errespetatu gabe. Eraginkortasun mugatutako akordioak izaten dira, langile guztiei aplikatzekoak ez direnak. Horrela, xantaia egiten zaie langileei, banaka sina dezaten, “ dena ala ezer ez” presiopean. Bestela esanda, enpresaburuek akordio horiek erabiltzen dituzte langileen legezko ordezkaritza baztertzeko, borroka sindikalak desaktibatzeko eta lan-baldintzak beherantz sinatzeko.\nAdibidez, bai Tasubinsan, bai Caprabo-Eroskin, CCOO eta UGTk enpresetako zuzendaritzekin akordioak sinatu dituzte, gutxiengoan egonik ere, langileek demokratikoki aukeratutako ordezkaritza sindikala errespetatu gabe. Era berean, Nafarroako langile gehienak ordezkatzen ez dituen sinadura batekin PPren lan erreforma ez indargabetzea erabaki zuten; aitzitik, erreforma hori finkatu dute urteetan agindutakoaren aurka eginez.\nBestalde, FCCn (Iruñeko kaleak garbitzen dituen enpresan), UGTk eta CCOOk ordura arte arrakasta izan zuen borroka bateratua bertan behera uztea erabaki zuten, eta, gainera, LABeko ordezkariak Enpresa Batzordeko idazkari eta lan-osasuneko ordezkari postuetatik kendu zituzten. Sektore horretan berean, hilabete batzuk lehenago, CCOOk eta UGTk, greba-egunaren bezperan eta ordezkaritzaren %50era iritsi gabe, berriz hautsi zuten sindikatu batasuna, eta bost urterako hitzarmen bat sinatu zuten. Erabat ez nahikoak diren soldata igoerak jasotzen ditu hitzarmen horrek.\nLAB sindikatuak badaki azken hamarkadetan enpresaburuek, UGT eta CCOO sindikatuek, gobernuen babesarekin batera, bat egin dutela beraien interesen defentsan. Hala ere, garai horiek igaro dira (edo igaro beharko ziren) eta gehiengoak aldatu egin dira. Ondorioz, beren jarrera antisindikalak alde batera uzteko eta Nafarroako plantillek demokratikoki aukeratutako ordezkaritza sindikalen errespeturantz igarotzeko exijitzen diegu UGT eta CCOO sindikatuei.


Matrikulak digitalizatzeari buruzko iradokizuna – Donostiako Eusko Alkartasuna\nGaur egun, Okendoko parkina handitu eta berritzeko lanei ekin zaie. Obra horiei aurki gehituko zaizkie Cervantes plazakoak eta Katalunia plazakoak. Horregatik, uste dugu une egokia dela gure hiriko parkinak hobetzeko proposamenak egiteko, obra horiek aurrera doazela aprobetxatuz.\nHiriko parkinetan matrikulak digitalizatzeko sistema instalatzeak, dudarik gabe, haien bezeroentzako zerbitzua hobetuko du. Sistema horrekin, izan ere, parkinera sartzen den ibilgailuaren matrikula grabatu eta digitalizatzen da, txartela ibilgailuaren matrikulari lotuz. Hartara, ibilgailu horrek eta matrikula horrek baizik ezingo dute atera, txartel horrekin. Betiere, eragotzi egiten da ibilgailuak lapurtzea edo matrikula aldatzea.\nSistema horrekin, orobat, ibilgailuaren irudia eta argazkiak egiten dira. Tresna horri esker, parkinaren emakidadunak saihestu egiten ditu ibilgailuari parkinean aparkatuta zegoela egindako kalteengatik gezurrez eginiko erreklamazioak.\nSistema hori ere erabil daiteke ibilgailuak galdu edo lapurtuz gero, erabiltzaileari aparkalekuaren benetako erabilera denbora kobratzeko, behar baino denbora gehiago fakturatu beharrean.\n«Eraikitzekotan, berritzekotan edo handitzekotan diren hiriko lurpeko parkinetan, jar dadila matrikulak irakurri eta digitalizatzeko sistema.»


Udalak 22 plaza betetzeko aparteko lan eskaintza publikoa onartu du — Berbia\nEgonkortze prozesuan 20 eta barne promozioz 2 bete asmo dira\nAdministrazio publikoan behin behinekotasuna murrizteko egonkortze prozesuaren baitan, Oñatiko udalak, 20 plaza betetzea aurreikusten du. Baina kaleratu berri duen aparteko lan eskaintza publikoan, barne promozioz beteko diren bi ere jaso dira. Beraz, 22 guztira. Lanpostuak egonkortzeko Iceta dekretu moduan ezagutzen denak dioenez, administrazio bakoitzak ekainaren 1erako argitaratu behar ditu deialdi berezi honetan osatu asmo dituen plazak; Oñatiko Udalak lehen premisa bete du, iragarkia atzo publikatu baitzen Gipuzkoako Aldizkari Ofizialean.\n20/2021 legeak, lan eskaintza publikora atera beharreko lanpostuen osatze sistema ere zehazten du, behin behinekoz noiztik bete diren oinarri hartuta. Hala, 2016a baino lehen sortutako plazak meritu lehiaketaz osatu beharko dira, 2018, 2019 edo 2020an sortutakoak, lehiaketa-oposizio sistemaz eta gainontzekoak ohiko prozeduraz. Oñatiko Udalaren aparteko eskaintza publikoan, egonkortze lehiaketa sistemaz 15 plaza osatzea aurreikusten da eta egonkortze oposizio-lehiaketa sistemaz, beste 5 plaza. Gehienek, 14k funtzionario izaera izango dute eta seik berriz, laboral izaera. Zerrendatu diren 20 plaza hauetako bakoitzari dagokion deialdi espezifikoa, bete beharreko baldintzak, baloratuko diren merituak eta bestelakoak zehaztuz, urtea amaitu baino lehen kaleratu beharko ditu Udalak, eta plazak osatzeko hautaketa prozesuak 2024a amaitzerako bete beharko dira. Prozesuak irekiak izango dira eta edonor aurkeztu ahal izango da Oñatiko udalak, edo beste edozein administraziok, deitzen dituen hautaketetara, beti ere, aldian-aldian zehazten diren oinarri edo baldintzak bete ezkero.\nUdalak argitaratu berri duen aparteko lan eskaintza publiko honetan 2022ko lan eskaintza txertatu du: idazkaritzako administraria eta ofizial ondokoa plaza bana jaso da deialdian, biak barne promozioz osatu asmo direla zehaztuta. Kasu honetan ere eskainitako plazak eskuratzeko baldintzak zehazteke dauzka Udalak baina prozesuak lehenbailehen abiatu nahi dira, hautaketa 2022an bertan burutzeko. Beste 20 plazak osatzeko berriz, bi urte eta erdi izango ditu Udalak, esan bezala, 2024ko abenduaren 31ra arte, alegia.


Futbola ez delako jolas aukera bakarra - Tolosa - Tolosaldeko ataria\nFutbola ez delako jolas aukera bakarra\nTolosaldeko Ataria 2019-05-30 11:58\nSamaniego ikastetxeko Lehen Hezkuntzako ikasleek, Tabakalerarekin elkarlanean, 'Jolastu, jolastu eta jolastu!' proiektua gauzatu dute aurtengo ikasturtean. Ostiralean aurkeztu zituzten jolastokian eraberritutako guneak.\nIkastetxeek betidanik izan dute haur eta gaztetxoak ahalik eta egokien hezteko helburua. Ikasle aplikatuak nahi izaten dituzte, baina aldi berean, baita pertsona onak ere. Ikasleek, orduak igarotzen dituzte mahai eta arbel artean, testuak irakurtzen eta ariketak egiten, ikaskideekin egoteko asti handirik izan gabe. Horretarako izaten da jolas ordua.\nBaina, zer da jolastokian gertatzen dena? Bada, askok futbolean jolastea aukeratzen dutela. Ez da fenomeno berri bat. Hezkuntzan urteak daramatzate ikasleei jolas aukera berriak eskaini nahian, kirol guneak baztertu gabe. Azken ikasturtean, esaterako, Tolosako Samaniego ikastetxean, Jolastu, jolastu eta jolastu! proiektuari esker, zenbait gune eraberritu dituzte, Tabakalera zentroaren laguntzarekin.\nIkasturtea hasi aurretik, eskolan bertan, zenbait behar detektatu zituzten, ematen ziren jolas praktikak nahiz jarduerak aberasteko. Proposatutako ideiatik abiatuta, egingarri izan zitezkeen aldaketak adostu zituzten. Hala ere, jolasa ardatz izanik, pedagogikoa izan behar zuen hezkuntza prozesuak. Hortik abiatuta jarri zioten izen hori.\nBaina, ez dira egun batetik bestera hori lantzen hasi. Ez da hausnarketa berri bat. Iaz, 1. eta 2. mailako jolastokia berritu zuten, eta egun, asteko egun batean, material ezberdinekin ateratzen dira jolastera. Argi zuten aurrera jarraitu behar zutela. Ondorioz, proiektua Tabakalerako Eskola Aldiriak deialdira aurkeztu, eta aukeratua izan zen. Partekatutako espazioak atseginagoak egiteko helburuarekin ekin zioten proiektu berriari, jolas aukera guztiek leku bera izateko. Pasa den astean egin zuten jolastokiko gune berrien aurkezpena.\nEgitasmoa garatzen, lan talde handi bat izan da. Zuzendariekin, gurasoekin, arduradun ezberdinekin eta udaletxeko ordezkariekin batera, Ana Revuelta Tabakalerako hezitzailea izan da. Eta guztiaren erdigunean, ikasleak. Beharren arabera ere, hainbat artista aukeratu dituzte, lanerako. Ikasleek, ikasteko aukera izan dute, artearekin lan eginez, sortzaile gisa aritzeko.\nEkainean egingo dute balorazioa, baina guztien prestutasuna nabarmentzen du Revueltak. «Oso positiboa izan da. Eskola bat kanpoko erakunde batekin harremanetan jartzea oso interesgarria da, legitimazio puntu bat ematen diolako, laguntza bat jasotzeko. Elkar elikatzeko aukera ematen du, metodologia eta praktika ezberdinak nahasten direlako. Eskola bestela, uharte bakarti modura geratzen da, eta berez, ez dago gizartetik aparte».\nLAU MAILA, HAMAIKA GUNE\nAurtengo ikasturtean, 3. mailatik 6. mailara bitarteko ikasleek izan dute jolastokia eurek nahi bezala eraldatzeko aukera. 3. mailakoek ezkutatzeko lekuak gehitu eta labirintoa eraiki dute, Garaion Sorginguneko artistekin. 4. mailakoek, zintzilikatzearekin eta orekarekin lotutako guneak (slackline gunea, rokodromoa, zabua eta hamaka) sortu dituzte. 5. mailakoek, tamaina eta izaera ezberdinetako zirkuituak. Azkenik, 6. mailakoek, lasai eta gustura egoteko txokoak sortu dituzte Maite Ugalderekin.\n«Jolasak garrantzia handia izan behar du maila guztietan; gozatzeko, ikasteko eta harremanak indartzeko», dio Revueltak. «Ezinbestekoa da, baldin eta zertan eta nola jolasten garen, aukerak zabaldu eta jolasarekiko kontzientzia izatea. Gehienek aukeratzen dute futbolean jolastea, eta jolastoki asko daude horretara moldatuak. Horiek baztertu gabe, bide berriak topatzea zen asmoa. Baina, gai delikatua da, balioak eta harremanak ere tartean daudelako. Samaniegoren kasuan, ordea, erraza izan da. Jolastokia oso handia da eta futbol zelai bat mantendu dugu».\nIKASTURTE OSO BATEKO LANA\nEraldatze prozesua hiru zatitan banatu dute: hausnarketa fasea, diseinu fasea eta garapen fasea. «Jolastokiaren planoa gainbegiratu eta zein jolas praktikatzen ziren diagnostikatu genuen. Haurrek gurasoei ere galdetu zieten gustuko jolas bat aipatzeko, gerora praktikara eramateko. Proba ugari egin genituen. Ondoren, maila bakoitzeko ikasleek, eguneroko aktibitatera zein jolas gehitu aukeratu zuten».\nEraldaketa guztiak auzolanean egin dituzte. Aurkezpenean azaldu zutenez, «esperientzia interesgarria izan da, elkarrekin pentsatu, diseinatu eta adostu dugulako. Norberak egitearen satisfazioa bizi izan dugu, eta zaintzaren garrantzia eta errespetua bezalako baloreak ikasi ditugu». Ana Revueltak, prozesuari ematen dio garrantzia. «Bidean ikasitakoarekin geratu behar gara, amaierako emaitzaren zain egoteko beharrik gabe. Askotan, gainera, erabaki batzuek beste ideietan eragina izaten dute, eta Samaniegon ere hori gertatu da».\nAURTEN DEIALDI BAKARRA\nTabakalerak, bost ikasturte daramatza Eskola Aldiriak deialdiarekin lanean. «Hezkuntza komunitateei zuzendutako bi deialdi zabaltzen dira, Donostialdean garatzen dena, sakonagoa eta baliabide gehiago eskainiz, eta Gipuzkoa mailan garatutakoa, orokorragoa», dio Revueltak. Hezkuntza komunitatea indartzea, arte praktikak hezkuntza praktiketan txertatu eta horietatik abiatutako metodologiak planteatzea, eta eskolak dituen behar edo erronkei, lanketa baten bitartez, erantzun osatuago eta kolektiboago bat ematea dira deialdiaren helburu nagusienak.\n«Urte bakoitza oso ezberdina izaten ari da; eskola bakoitzak bere erronkak eta testuinguru propioa dituelako». Oraindik zabalik dago datorren ikasturterako deialdia, eta bihar amaitzen da epea, baina murrizketa batekin, Donostialdeko proiektuan soilik murgilduko direlako.


Industria aeronautikoan konpositea mekanizatzeko sistema robotikoa\nGaur egun, munduko manufaktura-industrian joera argia dago metalezko piezak pieza konposatuekin ordezteko, osagaien pisua murrizteko eta produktuen errendimendua handitzeko hainbat sektoretan, hala nola, garraioan, energia-sorkuntzan, eraikuntzan eta defentsan.\nKonpositeen merkatu globalak % 8.13ko urteko hazkunde-tasa izango du 2017 eta 2022 bitartean, baina, tamalez, Europako merkatu kuota ez da munduko beste eskualde batzuetako konposite-industria bezain azkar hazten ari. Horren arrazoi nagusietako bat ekoizpen instalazioak legeria desberdinak dituzten herrialdeetara birkokatzea da, soldata-egitura, ekoizpen teknologia eta laneko segurtasun eta osasunari buruzko legeria desberdinak dituztenetara, alegia.\nHain zuzen ere, konposatutako materialak mekanizatzean sortzen den hautsa eta txirbila urratzaileak dira makinarentzat, eta, oro har, makinaren osagaien errendimendua arriskuan jartzen dute, bizitza baliagarriaren zikloa laburtzen dute eta gizakien osasunerako arrisku larria dira.\nProiektuaren erronka aeronautikaren sektorerako material konposatuzko piezak mekanizatzeko zelula robotiko bat diseinatzea da. Proiektu horren helburua zelula robotiko hori inplementatzea da, eta, horri esker, materialak mekanizatzeko eragiketak egin ahal izango dira, prozesuan zehar sortutako hauts zuntzak eta partikulak xurgatzen dituena aldi berean. Hala, ez da arnastuko, eta segurtasun handiagoa emango dio langileari.\nTxipirentsi proiektuak ohiko makina erremintaren aurrean robot industrial bat erabiltzea planteatzen zuen, eta, horri esker, sistema baldintza aldakorretan konfiguratu ahal izango da, mekanizatutako piezaren tamainari eta motari dagokienez. Horretarako, plataforma robotiko birakari bat edo track lineal bat sartzea proposatu zen, eta, horren bidez, sistema robotikoak malgutasun handiagoa emango du enpresen ekoizpen-ahalmenean.\nEgindako proben bidez, buruak bete beharreko baldintza teknikoak ezarri ziren, eta, horri esker, robota dimentsionatu ahal izan zen. Proposatutako diseinuak torloju bat du, robotekin mekanizazio-eragiketak egiteko, eta barne-xurgapeneko sistema bat du. Sistema hori eraginkorragoa da, hain zuzen ere, ebaketa-puntuan, tresnaren puntan, behar den xurgatze-indarra sortzen baitu, eta ez lan-eremu osoan, xurgatzeari eskainitako kontsumo elektrikoa % 65 murrizten baitu.\nEra berean, robotaren deformazioa konpentsatzeko sistema bat diseinatu da, robotaren posizioaren jarraipenean eta robotaren posizioaren etengabeko zuzenketan oinarrituta, azken piezaren zehaztasuna handitzeko.\nProiektuaren irismenaren barruan sartzen da robot horren diseinua fabrikatzea konpositea mekanizatzeko. Horrek barnean hartzen ditu osagaien fabrikazioa bera eta zelularen integrazioa eta baliozkotzea.\nProiektu hau Euroeskualdean dago. Elgoibarren dagoen IDEKO zentro teknologikoak, Altsasun dagoen Aldakin-ek, eta Bidarten dagoen ESTIA unibertsitateak parte hartzen dute.


Donald Trump | ARGIA\nAmerika Kapitaina nazi bihurtu da: komikizaleen errebolta Trumpen AEBetan\nElizabeth Macklin. Poeta\n"Hemen badut euskarazko nire 'artxipelagoan' bizitzeko aukera"\n2017-03-05 | Jabi Zabala\nKu Klux Klanen babesa duenak ordezkatu du AEBetako lehen presidente beltza\n2016-11-20 | Axier Lopez\n2021-01-07 | ARGIA\nLau hildako Trumpen jarraitzaileek AEBetako kongresua asaltoz hartu ostean\nAzaroko hauteskundeko emaitzak berresteko saioa gauzatu bitartean, Kapitolio inguruak hartu dituzte Donald Trump presidente ohiaren jarraitzaileek. Protestan bildutakoek poliziaren lerroa gainditu eta eraikinera sartu dira, horietako asko paretetan gora igota, istiluak eraginez. Saioa eten badute ere, handik zenbait ordutara berretsi dute Bidenen garaipena. Guztira lau hildako izan direla jakinarazi du Washingtoneko Poliziak.\nAEBetako fiskal nagusiak, William Barrek, jakinarazi du ez dela hauteskundeetako emaitzak aldatuko dituen frogarik aurkitu.\nLehendakaritza eskualdatzeko prozesua irekitzea onartu du Donald Trumpek\nBoterearen eskualdatzea onartu arren, Joe Biden demokrataren garaipena errefusatzen segitzen du.\nDonald Trumpek Etxe Zurian jarraituko du urtarrilaren 20ra arte orain arte izan dituen botere eta eskumenekin. Eta hauteskundeen emaitzak ezagutu ahala hartu duen jarrerari erreparatuz gero, AEBetako zenbait hedabide hitz egiten hasi dira jarduneko presidentearen estrategia bikoitzari buruz: batetik, hauteskundeen emaitzak auzitan jartzea azken egunera arte; eta bestetik, presidentetzari behin betiko agur esan aurretik herrialdea baldintza dezaketen erabakiak hartzea.\nDonald Trump eta Joe Bidenen artean hautatzeko bozka eguna dute AEBetan\n200 milioi bozkatzaileetatik erdiak jada bozkatua du korrespondentziaz. Zundaketei segi, Joe Biden hautagai demokrata izan behar litzateke irabazlea. Hala ere, ikusirik Trumpek komunikabide handiekin duen hurbiltasuna, ezin jakin fidatu daitekeen zundaketei. Berandu jakinaraziko dituzte lehen emaitzak, AEB lurralde zabala izanki lau ordu-eremu ezberdin dituztelako eta gainera, gure ordu-eremuarekin ere bederatzi ordu arteko aldea dutelako.\n2020-10-30 | Xuban Zubiria\nTrump vs. Biden: Estatu zalantzatietan dago garaipenaren giltza\nAsteartean egingo dituzte Amerikako Estatu Batuetako hauteskunde presidentzialak. Ipar ekialde industrializatuko langileriaren botoak berriz ere erabakigarriak izan daitezke. Michigan, Pennsylvania edo Floridan egon liteke garaipenaren giltza.\nEnegarren hilketa poliziala AEBetan: ekintzaile antifaxista bat hil du FBIk\nPortlandeko protestetan Donald Trumpen jarraitzaile bat hil izanaren susmopean zegoen Michael Forest Reinoehl. Epaiketarako aukerarik gabe geratu da ordea, ostegunean agente federal batek hil du tiroka. Reinoehlek 48 urte zituen eta mugimendu antifaxistako kidea zen.\n2020-06-16 | Mikel Garcia Idiakez\nPertsona transexualen aurkako Trumpen gurutzada\nPertsona transexuala izateagatik osasun arreta edo aseguru medikua ukatzea espreski debekatzen zuen legeak AEBetan, diskriminazioa saihestu asmoz. Debeku hori bertan behera utzi du orain Donald Trumpen Gobernuak, transexualen eskubideak urratzeko hartzen ari den erabakien ildoan.\nAEBak 80.000 hildakora iritsi diren egunean, Trumpek ika-mika izan du kazetariekin eta Txina salatu du berriz\nAEBetako presidentea nazioarteko prentsan agertuko da, beste behin ere. Kasu honetan, prentsaurreko batean CNN hedabideko kazetariek egindako galderei erantzun nahi ez izateagatik. Kazetariak galdetu dio ea zergatik ulertzen duen lasterketa bezala koronabirusaren krisia. Donald Trumpen erantzuna: “Galdeiozu hori Txinari”.


Usurbil 2009-Gipuzkoa 2014: aldaketa handiaren gakoak\nMartxoaren 16an ospatuko da hondakinak kudeatzeko sistema berriak, Zero Zabor ereduak, Gipuzkoan egindako lehen agerraldiaren bosgarren urteurrena: Atez Atekoaren hasiera Usurbilen. Bost urte geroago, ezer ez da berdin ez Gipuzkoan, ez Euskal Herrian.\nAtez Atekoaren aldeko aldarrikapena Zizurkilen. Hondakinen gatazkak gogor astindutako herrietako bat, gaur %80tik gorako birziklapen tasa lortzen duena.Ane Miren Etxeberria\nMaiatzean herritarren %22 baino gehiago biziko da hondakinen %75 baino gehiago gaika sailkaturik biltzen dituzten herrietan, Gipuzkoan. Eta aurrera begira beste zenbait udalek hartutako erabakiak gauzatzen badituzte, 2014a amaitzerako %30 baino gehiago izan litezke.\nJoan den otsailean, Gipuzkoako Foru Aldundiak aurkeztu dizkie alderdi politikoei eta gizarte eragileei lurraldeko hondakinak kudeatzeko plan berriaren zehaztapenak, errausketa plantarik gabeko eskema batean beharko diren azpiegiturak eraikitzea aurreikusten dutenak. Errauskailua barne zela aurreko legegintzaldian kalkulatutako aurrekontuaren herena kostako da dirutan eta Gipuzkoako birziklatze tasak ipini behar ditu %60ean 2016an eta %75ean 2020an.\nHondakinen sistema alternatibo berria Usurbilek estreinatu zuen 2009 haren ondorengo bost urteotako gatazka eta eztabaiden kronika egitea alde batera utzirik –egunero hedabideek aski azaldu dizkiote horien xehetasunak herritarrari– emaitzen eta lorpenen laburpen bat egitea da hemen asmoa, aurrera begirako erabaki eta urratsen azalpenarekin batera.\n%85 gaika, 50 kilo errefus...\nGaikako bilketa orokortua ez da jadanik mito bat: Gipuzkoan maiatz honetan 150.000 herritar, probintziaren %22, biziko dira hori lortzen duten ia 50 udalerritan. Horiek egin dute posible Gipuzkoako Hondakinen Kontsortzioak betiko baztertzea Zubietan aurreikusita zegoen errauste planta.\nDuela dozena bat urte lurralde honetarako PIGRUG 2002-2016 plan orokorra idatzi zutenek bazekiten sistema alternatiboa bazela: Italiatik iritzia ematera deitutako adituek aurkeztua zieten ordurako martxan zen Racolta Diferenziata Porta a Porta. Alabaina 2009an Usurbilen estreinatu zutenetik, Atez Atekoak mota guztietako oztopoak gainditu behar izan ditu bost urteotan. Emaitzak ikusi nahi dituenaren begien aurrean daude. Birziklatze tasei dagokienez, Atez Atekoaren modalitateren batean ari diren herriok denak dabiltza %75az goiti, askok gainditu dute %80a.\nHondakinen atal guztien bilketak egiten du hobera. Kopuruek gora egiten dute paper-kartoi, ontzi arin, beirazko eta abarretan. Gainera, garbiago biltzen dira, horrek materialon geroko birziklatze ahalmenean daukan garrantziarekin. Portzentajeez gain, ordea, herri horietan ohartu dira afera honetan funtsezkoa dela bildutako errefusa murriztea, birziklatu ezin dena gutxitzea.\nKonparatzeko, Goierri eta Urola Garaiko herriak biltzen dituen Sasieta mankomunitateak 2012an %39,6ko gaikako bilketarekin pertsonako eta urteko sortutako 382 kiloetatik 232 bidali zituen zabortegira errefus gisa. 2013an, udatik aurrera eskualdeko zenbait herri sistemaz aldaturik, 182 kilo errefus bota zuen.\n182 kilo errefusok dagozkio Sasietak 2013an eman zuen bataz besteko %45eko birziklatze tasari. Baina mankomunitateko herri bakoitzaren datuak erkatuz erraz ulertzen da hurrengo datua: bilketa sistema ona antolatuta daukaten herrietan 60-50 kilo edo eta gutxiagotara murriztea lortzen dute, gainerakoa berrerabili, birziklatu edo konpost bilakatuz. Horretan datza Zero Zabor ereduaren iraultza.\nSistema baten zazpi aurpegi\nNola deitu sistema berriaren aldagai bakoitzari? Atez Atekoa, mistoa, derrigortua, Zero Zabor eredukoa... Hainbat formula zabaldu baitira Gipuzkoan, ideia beraren inguruan: herritarrek etxetik gaika bereizirik entregatzen dizkiote administrazioari beren hondarrak, nahasirik uzteko baimenik ez da.\n%70eko birziklatze tasa gainditzea lortu duten herri guztietan kaleetatik desagertu dira zabor nahasiak uzteko kontainer handiak. Utikan ekibokatzeko tentazioak. Denetan errefusa atez ate biltzen da.\nAtaunen eta Ormaiztegin soilik errefusa atez ate, gainerakoak edukiontzietan. Legazpin atez ate erefusa eta hala nahi dutenen organikoa, gainerakoak edukiontzietan. Sistema mistoa deitu zaion arren, egokiago litzateke Atal bakarreko Atez Atekoa edo Atez Ateko mistoa esatea. Bergaran udala bakeagatik –gero ikusi zen alferrik egin zuela keinua– atez ate errefusa eta organikoa hasi da biltzen, gainerakoak kaleko edukiontzietan.\nGero datoz Atez Ateko klasikoak: lau atal zintzilikarioetan. (Irakurleak jakingo du ia Euskal Herri osoan kristalezko botilak, oihalak, pilak eta beste edo karrikako edukiontzietan edo hondakinentzako biltegi berezietan lagatzen direla). Usurbil hasi zen herritarrei eskatzen organikoa kubo famatuan uzteko eta gainerakoak era nahiko librean zintzilikatzeko. Geroztik, herri batzuetan papera edo/eta ontzi arinak kolorezko zorro berrerabilgarrietan eskegitzen dira, beste askotan ontzi bereziak dira atal guztientzako...\nEdukiontzi txipdunen berririk?\nDagoenekoz oso frogatuta dagoen beste bilketa orokortua, gainera emaitzik onenak lortu dituena, Orendainek estreinatutako eredua da, Zero Zabor herri txikiena. Organiko guztia herritarrek berek konpostatzen dute eta gainerako atalak lagatzen dituzte -ordutegirik gabe, herri txikiek badituzte abantailak- udalak horretarako antolatu dizkien etxolen barruan.\nLaster Zestoan ikusiko da Atez Atekoaren aldagai berria, komunitarioa: atarika edukiontziak jaso eta bilduko ditu udalak egunero. Azpeitirako aztertutako modalitateetako bat ere horixe da.\nAldiz, gatazka eta hondakinen politizazioa gainditzeko balio behar zuen edukiontzi txipdunen albiste gehiagorik ez da publikatu ia urte osoan. Elgetan eta Zumaian ziren saiatzekoak derrigorrezko modalitate Ez-Atez Ateko honekin, baina menturaz arazo teknikoekin egin dute topo.\nHoriez gain, bestelako modalitate berriak ager daitezke aurrerantzean, baina %50eko birziklatze tasa emateko gai ez dira izango orokortuak, derrigorrezkoak eta pertsonalizatuak direnak baizik. Borondatezkoek ez dute gainditzen %50a. Gipuzkoan ezintasun hori frogatu ondoren aldlatu dira Atez Atekora Lazkao, Aretxabaleta eta gehiago. Derrigortasunaren eztabaidan korapilatuta diraute Orion, Urnietan, Orereta-Errenterian, Donostian eta beste askotan.\nNork behar du TMBa?\nErrauste plantarik gabeko kudeaketa berriaren korapiloa orain Gipuzkoak azkar behar dituen azpiegitura berrietan datza. Horietako batzuk, aspaldi eraikita egon behar zuten, Txingudik ahazturik laga duen Zaldunbordako konpost plantak, esaterako.\nAzpiegiturotan izar nagusiak dira alde batetik bereizirik jasotako hondakin organikoa, betiko txerri-jana, konpost bihurtu behar duten plantak; eta bestetik, bai nahasirik dagoen zaborra eta bai ondo bereizirik herri aitzindariek entregatutako errefusa geldotzeko (esan nahi baita, usteltzeko edo inguruak kutsatzeko arriskurik gabe lagatzeko) tratatuko dituen TMBa.\nNork ordainduko du? Denek berdin? Hasteko, udalerri bakoitzak pertsonako eta urteko errefus kilo kopuru oso ezberdinak bidaliko ditu bertan trata ditzaten.\nDatuak txukunen erakusten dituen Sasieta mankomunitatean begiratu: Zaldibiako herritar baten %15 doa zabortegira baina Idiazabalgoaren %58. Urtarril honetan bertan, hilabetean, Beasaingo 13.800 biztanleek 227 tona errefus nahasi bidali dituzte zabortegira; bitartean, Ordizia, Zaldibia, Segura eta Legorretak (14.259 biztanle) denetara 80 tona besterik ez, beasaindarren %35. Berdin pagatu behar dute?\nKopuruez gain herriek errefusetan jaurtitzen dutenaren osaketak dauka garrantzia berezia. TMBk esan nahi baitu errefusaren Tratamendu Mekaniko eta Biologikoa, erraz ulertzen da bilketa ona egiten duten herrietakoak bigarrenetik, biologikotik, oso gutxi behar duela, kasik organikorik ez daramalako. Bilketa txarrena egiten dutenek daukate TMBaren B horren beharrik handiena, errefusetan lagatzen duten ustelkor guztia egonkortzeko.\nGipuzkoako Foru Aldundiaren plangintza berrituak aurreikusten du urtean 170.000 tona errefus tratatzeko gai izango den TMBa. Bilketa txukuna egiten duten herriengatik balitz, aski litzateke horren erdia baino txikiago batekin. Berdin gertatuko da tratatu osteko azken errefusa non ezarri eztabaidatzerakoan. Zaborrak nahasirik lagatzen tematzen diren udal eta herritarrei dagokie pagatzea bai koste ekonomikoak eta bai bestelakoak.\n2022.erako... Contarina eredu\nGipuzkoako Foru Aldundiak lortuko ote du oposizioko alderdiren batekin adostea aurkeztu berri duen azpiegituren plana? Lan zaila dauka. Politika osoa 2015eko udal hauteskundeetarako motorrak berotzen ari denean, Bilduri ezertan aurrera ez egiten uztea bilakatu da oposizioaren ariketa nagusia, berdin hondakinetan, autobideetako peajeetan, fiskalitatean edo etxe hutsen gaineko zergetan. Diario Vasco egunkariak ondotik zorrotz zaintzen ditu batzuen eta besteen maniobrak.\nBaina, norbaiti paradoxikoa iruditu dakiokeen arren, hondakinentzako tratamendu beharra orain bezala hurrengo legealdian norbaitek edukitzekotan, gutxien birziklatzen duten udalerriek edukiko dute. Esan nahi baita, Bilduk aski indar ez edukitzeagatik gaikako bilketa orokorturik ezarri ezin izan duen herrietan, edo nahi bada, Bildu agintetik errazen kendu dezaketenetan. Bilduk galdu lezake Gipuzkoako edo herri batzuetako agintea, baina Zero Zabor eredua alternatibatzat finkaturik dago jada.\nGaikako bilketan %75az goitik dabiltzan herri horiek orain urrats berriak dauzkate aurrean. Lehen bezala, orain ere badauzkate ereduak. Italiako Contarina herri elkargoa da bat ona.\nParisen duela hilabete Zero Waste Europe koordinadorak burutu biltzarrean aurkeztu zuen Contarinako egoera, mankomunitate hartako lehendakari Paolo Contók. 560.000 biztanleren zaramak kudeatzen ditu Venezia ondoko Treviso eskualdean (Gipuzkoak 709.000 dauzka). Atez Ate biltzen dizkie hondakinak 2001etik.\n2009an hurrengo urratsa eman zuten Contarinan, hondakinen zerga egokituz: bakoitzak pagatu beharreko tasak badu zati bat finkoa (familietan biztanle kopuruaren arabera, komertzioetan metro koadroen baitan) eta beste zatia aldatzen da sortzen den zaborraren arabera. Gehien kutsatzen duenak pagatu behar du gehien.\nContarina da Italiako txapeldun hondakinen kudeaketan, atal guztietan. Italiako kudeaketa merkeena eginez, familiei tasarik baxuenak kobratuz, urtean pertsonako 55-58 kilo errefus sortzera iritsi dira (Italian 303). Eta helburu garbi batez ari dira 2022ra begira: azken errefus kopurua urteko 10 kiloraino murriztea.\nSakana, Zabalgarbi, Canopia... ez al da zaborra beste konturik?\nEuskal Herri osora hedatu da hondakinen eztabaida. Logikoa da: gizakiak produzitzen duen guztitik %90 hondakina da eta horiek abandonatzeko lekurik gabe geratu gara.\nGipuzkoan bezala Nafarroan ere errauste asmoen kontrako erreakzioz antolatu da lehenbiziko Atez Atekoa, Sakana eskualdean, gaikako bilketan duela 30 urte Iruñerrian egindako esperientzia ahaztu samarra zenean. Birziklatze orokortua lekuko hizkerara egokitu dute sakandarrek, herritarren konpostari garrantzia berezia emanez. Zenbait osagai –etxolak– esportatzea lortu dute.\nIparraldean zalaparta gutxiago lortu dute Bil ta Garbi elkargoak Baionako Canopia TMBaren inguruan antolatu duen eskemaren kontrakoek. Baina herritarren bilketa selektiborik gabeko TMBaren kalteak zabaldu dira Frantzia osoan, eta indar berriz entzuten dira Baionako, Hazparne aldeko eta Zuberoko Sarrikotako jende batzuen kexuak.\nBizkaian berrikitan Ekologistak Martxanek azaleratu ditu Zabalgarbi errauskailuaren trapu zaharrak. Hala jakin dute herritar askok energiazko efizientzia auzitan daukala Zabalgarbik, errentagarritasuna diru-laguntza publikoei zor diela, kutsaduraren kontrolean gorabeherak eduki dituela eta (askoren harridurarako) kiskalitako eskoria eta errautsak Bizkaiko zabortegietan zabaltzen dituela. Gainera, Lea-Artibai eskualdean sistemaz aldatzeko urratsak ematen hasi dira.


Doktore-tesi batek dio hamar haurretik hiruk tratu txar emozionalak jasaten dituztela | Consumer\nDoktore-tesi batek dio hamar haurretik hiruk tratu txar emozionalak jasaten dituztela\nTratu txar horiek gizartearen maila guztietan gertatzen dira, baina klase ertainetan eragin handiagoa dute.\nHamar haurretik hiruk, gutxi gorabehera, tratu txar emozionalak pairatzen dituzte, itxuraz arazorik ez izan arren, Euskal Herriko Unibertsitatean (EHU) defendatu berri duen Jesús Jiménez Jarauta psikoterapeutaren “Sistema esleitu eta sintomatologia depresiboa tratu txarren aurrekariak dituzten adingabe instituzionalizatuetan” doktore-tesiaren arabera.\nTratu txar fisikoak jasan eta erakunde batean hartu dituzten haurren arrazoibidea aztertzen du lan honek. Metodologia zientifikoaren arabera, haur horien emaitzak arazo horiek ez dituzten eta egoera normalean bizi diren familietakoak diren beste batzuekin alderatu behar dira. Eta puntu horretan sortu zen sorpresa, azken talde horretako haurren % 33k tratu txar fisikoak jasan zituzten haurren arrazoibide bera baitzuten. Eta hori beren familietan tratu txar psikologikoren bat jasaten zutelako.\n“Tratu txar psikologikoa oso arazo handia da, eta ez da ia hitz egiten ebidentzia fisikorik ez dagoelako, eta gure garaiari dagokio”, azaldu du Jesús Jimenezek. “Une honetan, kulturak ez du zilegi seme-alabak itsastea. Horrela tratu txar emozionalera pasatzen da, non gurasoek hizkuntza erabiltzen baitute arma kaltegarri gisa eta arazo afektibo ikaragarriak sortzen baitituzte”, dio.\nTesia egiteko, Jiménez Jarautak batez beste 12 urteko 480 haur ikasi zituen. Horietatik 135 tratu txar fisikoak jasan zituzten eta erakunde batean bizi ziren. Gainerako 248ak familiekin bizi ziren. Horietatik 33 inguru soziokultural baxukoak ziren, instituzionalizatutako haurren antzekoak, eta 212 klase ertaineko familietakoak. Bi kasuetan, familiak “neurrigabeak edo axolagabeak” ziren, seme-alabak eskolatuta zituztenak, eta bi kasuetan haurrak zeuden, fisikoki gaizki tratatutako haur baten pentsamoldearekin.\nTratu txar emozionalaren ezaugarrietako bat da gizarteko maila guztietan gertatzen dela, agian klase ertainetan edo aberatsetan eragin handiagoa izanda ere, non tratu txar fisikoen aurkako presio handiagoa dagoen eta hizkuntza menderatzeak arma kaltegarri bihur dezakeen.\nDoktoretza-tesian lortutako datuak berretsi egin ditu Jesús Jiménezen psikologo gisa izandako eguneroko esperientziak. “Gero eta haur tristeen kasu gehiago ikusten ditugu. Lehengoan, aitak bi hilabete zeramatzala hitz egin gabe, azken ebaluazioaren ondoren. Hau tratu txar emozionala da”. Tratu txar afektiboak jasaten dituzten haurrek esleipen sistema bat garatzen dute, tratu txar fisikoak jasan dituzten haurren antzera gertatzen zaiena aztertzeko modu bat. Norberaren autokontzeptu negatiboa eratzen duela pentsatzeko modu bat da, eta autoestimu baxua eta depresioa ere sortzen ditu.\nHorren ondoren, adituek ikasitako defentsa-gabezia esaten diote. “Autoestimua suntsitzeko gurasoen sistema horren bidez, haurra ez da gai bere bizitza gobernatzeko. Jarduera edo proiektuei ekiteko inpotentzia sentimenduak garatzen ditu, eta ekintzen emaitzak zorigaitzari, zorte onari edo txarrari egozten dizkio”, dio adituak.\nEskola-porrotaren indizeak handiak dira. “Haur horiek ez dituzte beren emaitzak azaltzen esfortzurik ezagatik, baizik eta zorte txarragatik edo ezintasunagatik. Pozoi izugarria da, porroterako mekanismoak jarrita edukitzea baita”, dio Jiménez Jarautak. Haur horien motibazioa oso ahula da, ez baitute beren gaitasunetan konfiantzarik. Oso haur desarmatuak dira, ikasketari aurre egiteko. “Ikasteko eta bizitzan edozein lorpen egiteko zailtasun handia dute”, gaineratu du.\nAbusu psikologikoaren ondoriozko arazoak jokabide oldarkorren bidez edo gatazkak barneratuz ager daitezke. Lehenak haur gatazkatsuak izango lirateke, eta bigarrenak, berriz, haurrak.\nBaina, zer bihur dezake aita edo ama tratu txar emozional? Tesiaren autorearen aburuz, “semeak eragiten duen estresak frustrazio asko sor ditzake, gurasoek digeritzen edo lantzen ez dituztenak. Askok itxaropen batzuk sortu dituzte semeari buruz, eta horrek bere niaren luzapena bihurtzen du”.\nSemearen nortasuna ez ezagutzea tratu txarren modu bat da. Beste bat eman dezakeena baino gehiago eskatzea litzateke. Horrelako kasuetan ohikoa izaten da, halaber, gurasoen umore txarra haurrarengan deskargatzea, errudun sentitzen den arte. Adituek kasu nahiko ohikoak ere sartzen dituzte, hala nola “gure gustuko karrera azter dezan nahi izatea”.\nHaurren beste tratu txar bat bikoteko bi kideen arteko etengabeko indarkeria fisikoa edo hitzezkoa da. “Tratu txar fisikoak bezain ondorio kaltegarria dela egiaztatu da. Etxean indarkeria jasaten duten haurrek tratu txar emozionalak jasateko beste haurrek duten probabilitatea halako bi dute”, adierazi du Jiménez Jarautak. Jarrera suntsitzaile horretan erortzen diren gurasoek nortasun nartzisista dute, eta bere nia luzatu nahi dute. “Beren zailtasun pertsonalak eta frustrazioak berrikusi beharko lituzkete seme-alabengan ez proiektatzeko”, dio.\nemozional haurrak maltrato-eu


Euskararen bilakaera Erdi Aroan | Infogunea\nEuskararen bilakaera Erdi Aroan\n1000. urte aldera euskara gaur egun baino eremu zabalagoan mintzatzen zen. Euskaraz egiten zen Araba ia osoan, Bizkaia guztian Karrantza aldean izan ezik, Gipuzkoa osoan, Nafarroa osoan Erribera aldean izan ezik, Ipar Euskal Herri osoan, baita Errioxaren parte batean ere. 924. urteko arabiar kronika batek dioenez, Iruñea aldean gehienek euskaraz hitz egiten zuten (al-baskiya) eta horrek ulertezin bihurtzen omen zituen.\nBerant Erdi Aroan ere euskara zen Euskal Herriko biztanle gehien-gehienen eguneroko hizkuntza. Erdi Aroa igarota, 1587. urteko iturrien arabera Nafarroa Garaian, biztanleriaren % 65 zen euskalduna, eta 1400. urtean proportzioa antzekoa edo agian handiagoa izango zen. Funtsean, euskaraz egiten zen Lizarra eta Erriberritik iparraldera zegoen Nafarroa zatian, bi hiri horiek barne, edo bestela esanda, erresumako lurraldearen bi heren baino gehiagoan. Gainerako euskal lurraldeetan euskaldunen proportzioa Nafarroa Garaikoa baino altuagoa izango zen, % 80 eta % 100 artekoa, seguru asko.\nEuskararen lurraldean hizkuntza hura erabiltzen zuten ahoz herritar gehienek, ez soilik nekazariek edo bestelako herri xeheek, baita nobleek, merkatariek eta gorteko langileek ere. Bando gerretatik gorde diren kantu asko, nobleen giroan sortuak izan arren, euskaraz daude eginak eta horrek argi erakusten du noble horiek euskaraz egiten zutela beren artean. Funtsean, talde pribilegiatuetako kideak idazten jakinez gero, erromantzea erabiliko zuen normalean, eta aldiz euskaraz hitz egingo zuen eguneroko bizitza gehien-gehienean. Oroitu gainera, elitea beti zela talde txiki bat. Biztanleriaren gehiengo zabala euskaldun elebakarra izango zen garai hartan.\nGarai hartan ez zegoen euskara batu eta bakar bat, baizik tokian tokikoa. Gaur egun bizkaiera, gipuzkera, nafarrera edo zuberera deitzen ditugun euskalkiak, adibidez, garai hartan jada baziren, baina beren arteko diferentzia gaur egungo euskalkiek dutena baino leunagoak zen. Horregatik, eskualde batean sortzen zen kantua beste lurralde batera hedatzen zen maiz.\nErdi Aroan euskara latinetik eratorritako hainbat hizkuntzaz inguratuta zegoen: gaskoia, okzitaniera, aragoiera, gaztelania, nafar erromantzea, etab. Donejakue Bideak erraztu egin zuen Euskal Herrian beste hizkuntzak sartzea: gure hirietan kokatu ziren frankoek okzitanieraren hainbat dialekto erabiltzen zituzten: juduen auzoetan hebreera zen nagusi… Bestalde, islamari berriki errekonkistatutako lurraldeetan arabieraz mintzatzen jarraitzen zuten…\nAntso VI.a Jakitunak 1167an Aralarko Done Mikel monasteriora bidali zuen idatzi batean euskarari Lingua Navarrorun deitu zion. Erregeen eta nobleen familiek euskara nafarren hizkuntza zela aitortzen bazuten ere, idatzietan beste hizkuntza batzuk erabiltzen zituzten. Euskara administraziotik kanpo gelditzeak izugarrizko eragina izan zuen euskararen atzerakadan.


Mundaka Festival, Bay of Biscay Festival - bizkaie.biz\nBizkaie! 2019-03-08 10:08 Musikea\nAurten, garagarrilaren 26, 27 eta 28an izango dira kontzertuak Mundakako Santa Katalinan.\nDakizunez Mundaka Festival bere inguruagaz lotura handia dauen jaialdia da, aurreko lau urteetan magia berezi bat lortu ahal izan da musika talde, tokiko gastronomia eta bizkaiko kostalde ikaragarriagaz.\nLotura hirukotx hau da identifiketan gaituan elementua, nortasun kinu eta berezitasuei eutsiz ingurune zabalago batera, lurraldea balorean jarriz eta nazinoarteko proiekzinoa handituz izen barri bategaz aurrera goaz: Bay of Bizcay Festival.\nAntolakuntzeak ilusino handiz bideratu dau jasangarritasunean eta barrikuntzan euskarria izango dauen planteamendu barri hau eta seguru dagoz ikus-entzuleek beti bezela gozauko dabela.\nGure newsletter-ari eta sare sozialetara adi jarraitu, aste honetan bertan lehenengo artisten izenak iragarriko ditugu eta! Aurreko edizinoetan, besteak beste, Berri Txarrak, The Waterboys, Capsula, Belako, Danko Jones, Loquillo, Peter Harper, Ocean Colour Scene, Mando Diao eta Echo & The Bunnymen izan dira protagonista\nEmankor Sarea talde antolatzaileak emondako informazinoaren arabera, igaz laugarren edizinoan zazpi mila lagunetik gora batu ziran eta aurten, garagarrilaren 26, 27 eta 28an izango dira kontzertuak Mundakako Santa Katalinan.\nSarrerak salgai dagoz honezkero hemen.\nIberian Festival Awards 2019 sarietan finalista\nHonezkero badakigu Iberian Festival Awards 2019ko finalistak nortzuk diran eta Mundaka Festivalek 3 kategoriatan saria eroateko aukerak ditu. 2018ko edizinoan, Bunbury-k emondako kontzertuagaitik be Best Live Performance kategorian saria eroan leikie. Gugaitik botoa emon dozuen guztioi, epaimahaiari eta edizino bakotxa posible egiten dozuen guztioi eskerrak emon gura deutsueguz.


Mundukidek abian jarri du Mozambikeko nekazariak ahalduntzeko kanpaña - Debagoiena - Goiena.eus\nMundukidek abian jarri du Mozambikeko nekazariak ahalduntzeko kanpaña\nMaialen Regueiro 2018-12-19 12:07\nMundukidek Laboral Kutxaren laguntzarekin, Mozambikeko nekazariak ahalduntzeko kanpaña jarri du martxan. Izan ere, hurrengo urterako, orain arte sortutakoez gain, beste 5.395 lanpostu aberastasun sortuko duen ekimen ekonomikoa bultzatzen jarraitu nahi du Mundukidek bertako nekazari eta gobernuarekin batera.\nBi probintzietan 4 distritu ezberdinetan bizi diren 4 kooperantek osatzen dute Mozambikeko lantaldea eta probintzietako bizimodu ohikoena nekazaritza da. Nekarazientzat diru iturri bermea da Mundukide, gobernuarentzat berriz, emaitza errealak eskaintzen dituen lankidetza eredua.\n18 urte Mozanbiken\nMundukide orain dela 18 urte hasi zen Afrikan, herrialde pobretuenetako pertsona pobretuenei garapenerako aukera erreal bat eskaintzeko lanean. Ordutik milaka familia izan dira egunerokotasunean sortzen diren elikadura, hezkuntza, osasuna eta etxebizitza alorreko oinarrizko beharrei aurre egiteko familia ekonomia hobetu dutenak.\nKanpainarekin nola kolaboratu\nBakoitzaren txikitasunetik gauza handiak egiten ohituta dagoelako, Mundukidek Euskal Herriko herritar guztiak kanpaian parte hartzera animatu nahi ditu hurrengo argibideei jarraituaz. Ezagutu nola kolaboratu dezakezun eta lagundu Mozambiken gero eta pertsona gehiagori benetako garapenerako alternatiba eskaintzen. Egizu 25€, 50€, 100€ edo beste kopuru baten ekarpena:


Hormek, ez entzunarena | EIBZko liburutegia\nHormek, ez entzunarena\n2016/09/29 -n liburutegia-kargitaratuta\nBeñat Alberdi / 2016-09-29 / 1178 hitz\nJaiotzetik da gorra Leticia Ariznabarreta (Gasteiz, 1986). Ez du traba gisa sentitu, bizi proiektu bat garatzeko. Egun, denda baten dabil lanean. Bizi proiektu bat garatu ahal izan du, baina egunerokotasunean bizi ditu gorra izatearen ondorioak. Urritasunak berak sortzen dizkiolako ondorio horiek, egokitu gabeko gizartearen ondorio. Egoera horiek arintzeko kanpaina abiatu du Aspasor Arabako Gorren Senide eta Lagunen Elkarteak: Hormek hitz egiten dute, baina ez dute entzuten.\nAholku liburuxkak argitaratu ditu elkarteak, entzule komunitateari entzuteko arazoak dituztenekin harremantzako. «Aholku sinpleak eman ditugu liburuxketan», esan dute Blanca Markinez eta Usue Araolaza Aspasorreko kideek. «Keinu hizkuntza jakin edo baliabide teknikoak izan gabe bete ditzakezu aholkuak. Entzuten duen pertsona bat gorra den batekin elkartzen denean, harremanak nola egin aholkatzen dugu: erraz, aparteko lanik gabe». Arazoaren abiapuntua inguruan kokatu dute: «Urritasuna azaleratzen da ekintzak egiteko mugak daudenean, ingurua ez dagoenean egokitua. Gurpil aulkian dagoen batek lanera autobusez joan behar badu, gaitasunik eza azaleratuko da autobusa ez badago egokituta. Bestela, lanera joango da beste guztiak bezala».\nHaurra zenetik jaso du Aspasorren laguntza Ariznabarretak; audifonoak aukeratzeko, medikua hautatzeko… Bi guraso gorren alaba da. Jaio ostean diagnostikatu zioten gorreria sakona. «Txikia nintzela audifonoa erabiltzen nuen, hobeto entzuten lagundu ziezadan. Baina, nik hotsak bakarrik entzuten nituen. Ez nuen ezer ulertzen». Ohikoa da entzumen arazoa daukan pertsona batek halako arazo bat izatea. Zentzumena galtzeko garaiak lotura zuzena dauka horrekin: hitz egiten hasi aurretik galdu duen, edo hasi eta gero. Hau da, ama hizkuntza ahoz jasota ikasi duen edo ez; soinuak identifikatzen ikasi duen edo ez.\nFamilia gor batean jaio izanak abantailak eman zizkiola nabarmentzen du Ariznabarretak. «Nire familiako kideak keinu hizkuntzan mintzatzen ziren». Keinu hizkuntza du ama hizkuntza. Arazo gehiago izaten dituzte, entzuteko arazorik ez duten ingurunetan jaio, eta entzumen urritasuna daukaten haurrek. Informazio transmisioa ahozkoa izaki, ama hizkuntza jasotzeko zailtasunak aurkitu ditzakete. «Garrantzitsua da hizkuntza bat ondo ikastea. Hobeto egingo duzu lan, hobeto komunikatuko zara. Familiak keinu hizkuntza ez badaki, arazoak sor daitezke».\n«Hitz egiten ondo moldatzen naiz», esan du Ariznabarretak. Logopedekin ikasi du ahozko hizkera. Bizi kalitate mailan eragin dio ikasi izanak: «Orain, gutxi gorabehera bizitza normala daukat, nahiz eta ahalegina egin behar izaten dudan».\nHezkuntzarekin izan ditu bere tirabirak, dena den, Lehen Hezkuntzan bereziki: «Irakasleek ez zekiten zer den gorra izatea, ez eta zein ondorio dakartzan ere». Guztia ahoz egiten zutenez, ez zituen ikasgaiak behar bezala jasotzen. «Gainera, logopedarengana joaten nintzen, eta eskola orduak galtzen nituen».\nBigarren Hezkuntzan egoerak hobera egin zuen. Izan ere, keinu hizkuntzako interprete baten laguntza izan zuen, eta eskolako arduradunek gorren beharrak nola ase hobeto zekiten: «Azterketak egokitu egiten zizkidaten. Galderak sinpleago eginda, hobeto ulertzen nituen». Zikloa amaitzean berriro aldatu zen dena. Batxilergoko ikasketak ez zeuzkan egokituta. «Ez nuen berriro egoera bera bizi nahi». Erdi mailako modulu bat ikasi, eta lan munduan murgildu zen.\nGorren komunitateak arazoak dauzka ohiko enplegu bat lortu ahal izateko. Lanerako gaitasun bera izan arren, enpresako arduradunek interesa galtzen dute, halako langile bat kontratatzea arazo izango dela pentsatuta. «Unibertsitateko ikasketak badituzu ere, ohikoena da urritasunak dituzten pertsonetara bideratutako enpresa batean bukatzea. Ez dira fio».\nDendari lanetan dihardu Ariznabarretak. Lan esparruan entzumen urritasunak duen ikusezintasuna nabarmen du. Ikusezintasun hori dela eta, bezeroak haserre edo era itsusian jokatu izan dute. «Askok uste dute ez ditudala entzuten, ez ditudalako entzun nahi. Bultzatu izan naute». Harremanetan saiatu aurretik, gorra dela ez jakitearekin lotu du jarrera hori. Itsu bat edo gurpil aulkian dabilen pertsona bat errazago identifikatzen direla zehaztu du.\nAma izan da duela gutxi. Semeak ere, jaiotzetik entzuteko arazoak dauzka. Entzuteko gaitasuna hobetzeko bi aukera zeuzkaten, audifonoa edo kokleako inplantea jartzea. Hasiera batean, nahiago izan zuten semeak audifonoa erabil zezan.«Inplantea jartzeko beharrezkoa zen ebakuntza bat egitea, eta nahiago genuen ebakuntza saihestu».\nHaurrari entzumen urritasuna diagnostikatu zioten, baina ezin izan dute zenbaterainoko urritasuna daukan zehaztu. «Audifonoarekin probak egin genizkion, ea entzuten zuen. Baina metal hotsak entzunda ez zuen erreakzionatu». Ebakuntza egin diote jada, eta aurki jakingo dute zenbat hobetu zaion entzumena. Entzumen urritasuna daukan haur batek, inplantea izanda ere, ez du urritasunik gabeko batek bezala entzuten. Gainera, inplantea kenduta, ez du ezer entzungo. «Aukera bat da etorkizun hobea izan dezan. Hala ere, ahoz komunikatzeko esfortzu bat egin beharko du, uler dezaten eta uler dezan».\nOspitalean egon da semea, ebakuntza egiteko. Osasun sisteman hainbat arazo aurkitu dituzte, medikuek ez dakitelako gorra izatea zer den. «Poliki edo ondo ahoskatuta nahikoa dela uste dute. Baina, sintoma asko ez ditugu ezagutzen». Kasu askotan, ezpainak irakurrita hitza ulertu arren, «esanahia» ez dutela ezagutzen nabarmendu du. «Beti behar dugu interprete bat, medikuak esandako ondo azaldu diezagun, eta zerbait ez badugu ulertu gure galdera egiteko».\nArazo nagusia interpretea lortzea izaten da, ordea. Araban bi daude. Baina, medikua «abisatu gabe» agertzen bada edo interpreteak «beste lan bat» baldin badauka zaila izaten da bat lotzea. Ondorioz, aurrez aipatutako arazoak errepikatzen dira.\nPertsona gor batek senideengana jo dezake egoera hori konpontzeko, interprete lanak egiteko modua badu. Ariznabarretaren osabak eta izebak keinu hizkuntza dakite, eta interprete lanak egin ditzakete. Dena den, entzumen gaitasunik gabeko pertsona batek senideengana jotzen badu, erabakia haiek hartzen dute sarritan. «Erabakia beti ez dago gure esku. Informazioa falta zaigu batzuetan. Adibidez, medikuak sintomak azaltzen baditu edo botika batzuk agindu, senideek egoera azaletik azaldu izan dute: katarroa daukazu eta botika hauek hartu behar dituzu. Nik esan duen guztia jakin nahi dut, gero erabaki bat hartzeko».\nHezkuntza eta osasungintza aipatu ditu Ariznabarretak, baina beste alor askotan bizi dituzte komunikatzeko zailtasunak. Aisialdian, adibidez. «Ezin dut antzerki bat ulertu, interprete bat ez badago aretoan. Ahozkoa da». Astean zehar izaten dira keinu interpreteak antzokietan, eta ez «antzerki guztietan». «Astebukaeretan joan nahiko banu, nik ordaindu beharko nuke laguntza hori».\nZinemetan egoera parekoa da. Kasu horretan, azpitituluak behar dituzte. Oro har, Gasteizko zinemetan ez dituzte azpidatziak eta, baldin badauzkate, originala ingelesez delako izan ohi da, ez pelikula gorrentzako egokitu dutelako. «Azpidatziak dauzkan pelikula nire gustukoa izan daiteke, edo ez. Berdin-berdin nire gustuko pelikulak azpidatziak izan ditzake, edo ez».\nAriznabarretak aipatutako egoerak hobetzeko atera ditu aholku liburuxkak Aspasorrek. Hiru arlori buruzko aholkuak eman dituzte: hezkuntza, osasuna eta administrazioa.«Haur bat ikasgelan baldin badago, arbela, maisua eta ikasgela osoa ikusi behar ditu. Azken hori, jakin dezan zertan diharduten bere ikaskideek», zehaztu dute Blanca Markinezek eta Usue Araolazak. Arreta lortzeko nahikoa da sorbaldan ukitzea edo eskua astintzea. Irakasleak beti ziurtatu behar du bere arreta daukala hitz egiten hasi aurretik.\nOsasun arloan lehen pausoa ere egokitu behar da. «Txanda hartzen duenean Whatsapp edo posta elektroniko bidez jakinarazi behar zaio entzumen gaitasun urritasuna daukanari». Itxaron gela txandaren zain badago ere, informazio transmisio okerrak egon daitezke. Adibidez, erizainak ahoz esaten hurrengo txanda norena den. Bestalde, keinu hizkuntzako interprete bat badago, haren papera zein den azaldu dute: «Informazioa transmititu behar dio. Eriari kontuak argitzea ez da bere ardura».\nAdministrazioan arazoa bestelakoa da. «Aurrez aurreko harremanetarako tokiek egokitzapen bat falta dute. Leihatilak argiztapen txarra badu edo ordenagailua badauka langileak aho aurrean, gorrak ez du ondo ikusten bere aurpegia. Ondo ikuste hori beharrezkoa da, ezpainak irakur diezazkion». Langileei ezarritako presioak ere nabarmendu dituzte, hots, zerbitzua nahi dutenei zenbat denbora eskaini behar dieten zehaztuta egotea. «Sei pertsonako ilara bat baldin badaukazu, eta pertsona bakoitzari bi minutu eskaini behar badizkiozu, gorra gaizki informatuko duzu. Denbora gehiago behar du guztia ondo ulertzeko».\nKategoria Azalpen testua, Berria egunkaria, D eredua, DBH 3. eta 4. mailak, Euskara, Gizarte Zientziak, Hezkuntza, Hizkuntza, etiketak Aspasor, Gorreria, Leticia Ariznabarreta, Zeinu hizkuntza by liburutegia. Gorde lotura.


Gipuzkoa Digitala: 4.0 Produktua - GOIEKI · Goierriko Garapen Agentzia ·\nGipuzkoa Digitala: 4.0 Produktua\nAzken Eguneratzea: 27 Apirila 2022\nFabrikazio aurreratuaren eta 4.0 Industriaren merkatura zuzentzen diren produktu eta aplikazio berriak garatzera zuzendutako proiektuak, betiere, berrikuntza badute, hau da, produktu edo prozesu garapenak (edo bien konbinazioa) berriak edo hobetuak badira, edo nabarmen desberdinak, entitate eskatzaileak eskaintzen dituenen aldean.\nProiektuak garapen esperimentaleko kategorian sartuko dira, kontuan hartuta Europar Batzordeak definitzen duena.\nEntitate onuraduntzat joko dira bere jarduera Gipuzkoan garatzen duten enpresak, betiere laguntzen den proiektuaren emaitza instalazio horietan zuzenean aplikatzen bada. Era berean, proiektua Gipuzkoako Lurralde Historikoko egoitzetan garatu behar da, hargatik eragotzi gabe proiektuaren zati bat lurraldetik kanpo azpikontratu daitekeela.\nDiruz lagundu daitezke, besteak beste, ondoko alorrekin lotutako 4.0 produktuen edo 4.0 zerbitzuen garapena:\nEkoizpen prozesuaren kudeaketa eta kontrola\nKonputazioa eta lainoa\nErrealitate handitua eta errealitate birtuala\nGauzen Interneta (IoT)\nIkusmen artifiziala, 3D ikuskapena eta neurtze aurreratua\nFabrikazio gehigarria eta 3D inpresioa\nProzesuen eta produktuen trazabilitate teknologiak\nAdimen artifiziala, ikaskuntza automatikoa (Machine Learning)\nDiruz lagundu daitekeen kostuaren % 25\nZenbateko hori handitu ahal izango da enpresen edo proiektuaren ezaugarri berezien arabera (ikus lerro espezifikoaren 5. oinarria).\nGehieneko zenbatekoa: 50.000 € banakako proiektuetan eta 60.000 € partekatutako proiektuetan.\nOinarri hauen xede diren dirulaguntzak ez dira bateragarriak izango Gipuzkoako Foru Aldundiak, edo estatuko, Europar Batasuneko edo nazioarteko edozein administrazio edo erakunde publiko zein pribatuk xede berarekin eman ditzaketen beste edozein dirulaguntza, sarrera edo baliabidearekin.\nEskaera: 2022ko apirilaren 6tik maiatzaren 15ra arte, biak barne.


Hiri baratzea, abenduan - Baratza Etxean\nAbendua hilabete konplikatua da baratzeari dagokionez. Ez da lan handiko hilabetea (udaberriko eta udako hilabeteak ez bezala), argi ordu gutxiago, izotzaldiak, tenperatura beherakadak, euria eta elurteak izaten baitira. Horren eraginez, hilabete honetan zailagoa izaten da baratzean lan erritmo normala izatea. Dena den, horrek ez du esan nahi ezin denik landatu.\nHilabeterik gogorrenetan (alegia, abenduan, urtarrilean eta otsailean) nekez lan daiteke nekazaritza zabal eta askotarikoa, eta hilabete horiek igaro artean zain egotea beste aukerarik ez da. Horregatik, aurretik prestakuntza eta prebentzioa landuz gero (baratze maila goratuak, berotegiak, kanpai babesleak, tunelak, etab.), aldaera gehiago lantzen joan zaitezke, harik eta udaberria iristen den arte.\nPertsona askok atsedena hartzea erabakitzen dute, ondo merezitakoa ziur asko eta, hala, hurrengo denboraldiaren plangintza egiten hasten dira. Horrek ez du esan nahi labore gutxi izateagatik edo laborerik ez izategatik ez duzula inolako zereginik izango abenduan.\nLehendik dituzun aldaeren uztak jaso ditzakezu, edo urtea nola joan den aztertu, egindako akatsak edo sortutako arazoak konpontzeko modua aztertu, edo hurrengo hilabeteetarako landareak edo hazitegiak prestatu. Sasoi ona da lurra ongarritzeko ere. Gainera, trebea bazara, baratzea eraikitzeko edo hobetzeko lanak egin ditzakezu; besteak beste, berotegi bat eraiki, konpost makina bat jarri, ureztatze sistema hobetu, baratze mailak goratu, etab.\nAlegia, norberak nahi ezean, inortxo ere ez da aspertuko hilabete honetan, nahiz eta ez izan baratzean hainbeste gauza landatuta. Ez dago aitzakiarik!\nAbenduan, honako hauen zuzeneko ereintza egin dezakezu:\nBorrajak, eskarolak, ziazerbak, ilarrak, babarrunak, urazak eta errefautxoak.\nAbenduan, honako hauek birlanda ditzakezu:\nZerbak, tipulak, eskarolak, ziazerbak, marrubiak, urazak, porruak eta erremolatxak.\nAbenduan, honako hauen uzta jaso dezakezu:\nZerbak, orburuak, apioa, borrajak, brokolia, tipulak, azak, azaloreak, endibiak, eskarolak, ziazerbak, ilarrak, babak, babarrunak, urazak, arbiak, patatak, porruak, errefauak, errefautxoak, erremolatxak, tomateak eta azenarioak.


HISTORIAZALEENTZAKO ETA KULTURAZALEENTZAKO ARNASGUNEAK Bazen behin, duela urte asko, Araba izeneko probintzia batean … Ondarean, artelanetan, hondar batzuetan edo hiribilduetako harresietan...\nGASTRONOMIAZALEENTZAKO ARNASGUNEAK Aho-sabaia sentsoriala denak, autoktonoa denak, hunkigarria denak eta ludikoa denak bat egiten duten espazioa da; aho-sabaian herri baten idiosinkrasia batzen da,...\nGASTEIZEN ZALEENTZAKO ARNASGUNEAK Erdi Aroko harresia Historiak dio Gasteiz herrixka harresitua izan zela aurrena. XI. Mendean izan zen hori, hiria sortu baino ehun urte lehenago. Nafarroako...\nKIROLZALEENTZAKO ARNASGUNEAK Kirola da gizakiak bere buruaren pertzepzioa hobetzeko aisialdi fisikoa behar duela adierazten duen adierazpen adierazgarriena. Kirolak biriken arnas ahalmena hobetzen...\nFAMILIENTZAKO ARNASGUNEAK Familian egiten den edozein jarduerak hunkigarritasun eta lurraldekoa izatearen sentimendua du gehigarri. Familia, inguruneei prestigioa ematen dien kosmos txiki bat...\n201 - 220 erakusten 266 emaitzetatik.


188 etxebizitza berri jasotzen ditu Mundakako Hiri Antolamendurako Plan Orokorraren proiektuak | Buy Urdaibai\n188 etxebizitza berri jasotzen ditu Mundakako Hiri Antolamendurako Plan Orokorraren proiektuak\nOsoko bilkuran aurkeztu, eta lehen onarpena jaso du Mundakako Hiri Antolamendurako Plan Orokorraren (HAPO) proiektuak. Herritarrei planaren berri emateko prozesua abiatu du orain udalak, eta, besteak beste, eskuorriak helaraziko ditu etxeetako buzoietara. Eskuorri horietan “plangintzaren lerro nagusiak” jasotzen dira. Behin hori eginda, 45 eguneko epea izango da helegiteak aurkezteko. Udalak dioenez, “antolamendu irizpideetan oinarritzen da proiektua: herrigunearen egitura osatzea, dauden industria eremuak finkatzea, eta dotazio eta ekipamendu maila hobetzea, besteak beste. Hiri lurzoruko finkatu gabeko etxebizitza eremuen antolamendu proposamena Itxasbegin, Basamortun, Geltoki-Mondullun, Txorrokopuntan, Errekan eta Larrinaga Jauregian kokatzen da”. Hain justu, 188 etxebizitza berri aurreikusten dira, %36 tasatuak eta %64 araubide librekoak.\nProiektuan aurreikusitako etxebizitza erabilera 122.197 metro koadrokoa da, industria erabilera 126.198 metro koadrokoa, ekipamendu erabilera 23.459 metro koadrokoa eta espazio libreen erabilera 28.963koa. “Adibide gisa, udal kiroldegia handitzeko lursail bat prestatzea aurreikusten da”.\nBestetik, “dokumentuak irisgarritasuna azpimarratzen” duela azaldu du udalak, “autobus geltoki berri batekin eta aparkamendu kopurua gehituko duen eta barne komunikazioa hobetuko duen bide-ardatz berriarekin”. Zentzu horretan, “100 bat azaleko aparkaleku sortuko dira, planak aurreikusten dituen lur-azpiko aparkalekuei gehituz”.


Getxoko Udaltzaingoak 195 zigor proposamen egin ditu asteburuan - Deia\ndeia.eus 16.03.2021 | 11:51\nGETXO. Getxoko Udaltzaingoak asteburu lantsua izan du. Tokiko poliziak 195 zigor-proposamen egin ditu koronabirusaren pandemia dela eta indarrean dagoen osasun-araudia ez betetzeagatik.\nOhiko ez-betetzeak salatzeaz gain (edari alkoholdunak bide publikoan kontsumitzea, maskara ez eramatea, bide publikoan lau pertsonatik gorako taldeetan egotea...), Azkorrin "botiloi" bat egitea galarazi da.\nGertakariak martxoaren 13an izan ziren, larunbata, 18:00ak aldera. Hainbat patruila Azkorriko "bunker" delakora joan ziren, baita inguruko pinudietara ere, non gazte asko bilduta baitzeuden. Bertan, 15 eta 17 urte bitarteko 30 adingabe inguru harrapatu zituzten, "botiloia" egiten ari zirela. Bertan agenteek 58 zehapen-espediente ireki zituzten alkohola kontsumitzeagatik eta lau pertsonatik gorako taldeetan parte hartzeagatik. Gainera, zeramaten alkohola konfiskatu eta suntsitu egin zuten.\nAgortzear daude Nacho Vegas eta Izaroren kontzertuetarako sarrerak.\nBarakaldoko Kontzumitzaileen Bulegoak online erreklamazioak jasoko ditu.


Txillardegiren lagin bat • ZUZEU\nTxillardegiren lagin bat\nTxillardegik bere eskuz idatzitako hitzalditxoa da argazkikoa, Udako Euskal Unibertsitateak hamar urte bete zituenekoa 1982an. Ez da gauza handia, baina balio du Txillardegi nolako pentsalaria eta ekintzailea zen jakiteko edo, bederen, traza hartzeko. Transkribatu ere egin dugu.\nHamargarren urtea (1982-VII-24)\n“Urruti gelditu dira Baiona-ko hitzaldi-saioak. Urruti Uztaritze-ko eta Donibane-ko saio apalak. U.E.U. hau sendotu egin da, eta aurten bere X.garren urtea bete du.\nGiro ona, beroa, abertzalea; edozein euskaltzalek arnasa hartzeko modukoa. Hemen ez dago ikasle/irakasle baraderarik. Unibertsitate herrikoirik baldin badago, hauxe da denetan herrikoiena.\nLana ere bai, ugari, U.E.U. honetan. Ez Iruñean bakarrik: ikasleek urtean barrena egiten dute lan. Eta hemen ere bai, egia esateko; Iruñea “by night” hein batez, U.E.U.koen kuttuna izan arren.\nU.E.U.ko liburu-denda ikuskatzeak harritu egiten du: liburu pila bat (dozenaka liburu, bai) argitaratu ditu jadanik U.E.U.-ak hamar urte nonetan. Lan gaitza egin da jakintza-sail guztietan. Lan apala, lan zaila, lan harrigarria.\nEz hemen bakarrik. U.Z.E.I.-ko hiztegiek erruz zor diete U.E.U.-ko ikasle eta irakasleei; eta, bestetan ere, ageri da hemengo euskaltzaleen fruitua.\nIto egin nahi gaituzte, jakina; Euskal Herria saldu dutenek nahi gaituzte ito; eskuindarren eskuetan dagoen diru-iturria hetsiz. Baina ez gaituzte itoko. Euskal-Herri euskaldunaren hazia hemen ereiten delako; eta ez piper-potoa banatzen duten salduen areto dotoreetan.\nOrain eta beti: gora Udako Euskal Unibertsitatea!”


Gure etxeetako balkoiak, erakusketa areto ere bai - Noticias de Gipuzkoa\nGure etxeetako balkoiak, erakusketa areto ere bai\nMara Aranbururen gurasoek egunero berak egindako marrazki bat jartzen dute, osasun arloko langileen omenez\n– a.z. 30.03.2020 | 23:49\nAmaia, Mara, Ekain eta Mikel, beraien etxeko balkoian. Argazkia: A.Z.\nzumarraga – Koronabirusak eragindako itxialdia dela eta, kiroldegiak, jatetxeak eta bulegoak itxi egin dira. Egunotan, balkoiak dira kiroldegi, jangela eta bulego. Baita erakusketa areto ere. Mara Aranburu haur zumarragarrak bere balkoiko horma marrazkiz bete du, janari-denda, botika, kiosko edo estankora bidean Soraluze kaletik pasatzen direnen gozamenerako.\nMarak bi urte ditu. Hiru beteko ditu azaroan. Ekain anaiarekin, Amaia Rodriguez amarekin eta Mikel aitarekin bizi da. "Adituen aholkuak jarraituz, errutina bat ezartzea erabaki genuen. 9.30ean jaikitzen gara eta, gosaldu ondoren, jolastu eta kirola egiten dugu. 12.30ak aldera bazkaldu egiten dugu eta, siestaren ondoren, marrazkiak egiten ditugu. 20.00etan osasun arloko langileei txalo egiten diegu eta, ondoren, afaldu", azaldu du Mararen aitak.\nHorretaz guztiaz gain, egunero Marak egindako marrazki bat jar-tzen dute balkoiko paretan. "20.00etan jartzen dugu, osasun arloko langileei omenaldi txiki bat da. Jendeak balkoia oso polita dagoela esan digu".\nSoraluze kaleko giroa Aipatu bezala, Mara Zumarragako Soraluze kalean bizi da. Herri guztietako kale eta auzo guztietan ekimen asko antolatu dira giroa alai-tzeko, baina Zumarragako Soraluze kalekoa azpimarragarria da. Soraluze kaleko 10ean bizi den Iñaki Aldalur gazteak disko festa egiten du arratsaldero. Larunbatean Zea Mays taldearen Negua joan da ta abestia jarri zuen eta bizilagunak linternekin atera ziren leihoetara.\nGainera, Soraluze kaleko bizilagunek Zorionak zuri abesten diete urteak betetzen dituztenei. Larunbatean Celia Aikuari eta Jon Plazaolari abestu zieten eta igandean Amaia Arratibeli.


Buruan bueltaka nenbilela euskarazko saiakeraren genero literarioan usu den gabezia batez, hara non Anjel Lertxundik Berriako bere txokoan Inexistentzia izenburuko zutabea eskaini zigun otsailaren 8an: “Txillidari, Oteizari edo iniziatiba plastiko esanguratsuenei buruzko hemengo lan akademiko gehienek ez dute aintzat hartzen euskaraz idatzitakoa”. “Balirudike euskarak ez dakiela deus euskal arteaz”. Erdarazko saiakerez ari da, mingots eta arrazoiz.\nBerehala iruditu zitzaidan zeharka izanik ere bazuela ideia horrek loturarik buruan zebilkidan bertze harekin: alegia, zein gutxitan aipatzen dioten elkarri euskarazko gure saiakeragileek, bai behintzat hizkuntzalaritza edo literaturgintza aztergai hartzen ez duten gainerakoetan: antropologia, etika, filosofia, etnologia, filosofia politikoa, ingurumena, globalizazioa, ekonomia… hainbat eta hainbat arlotan. Urria da, oraingoz, saiakeren produkzioa euskaraz arlo unibertsal horietan, gure hizkuntzaren egoera diglosikoaren isla. Baina beren urrian, badugu saiakeragile ugari arlo frankotan. Bada, deigarri suertatzen zait bertze pentsalari edo idazleen mintzoak nork bere harira ekartzerakoan, erruz agertzen direla bertze hizkuntzetako idazleen aipuak, zenduenak ala aktiboenak, eta nekez, aldiz, euskaraz zerbait idatzi dutenenak dagokion gai edo hariari buruz. Eta, gutxi horietan, edo zenduen aipuak dira, edo gure artean halako ikono bihurtu diren bizpahirurenak, edo saiakeragile bakoitzaren inguru estuko lagunen batena. Balirudike euskarak ez duela deus jakin gai unibertsal horietaz, saiakeragile bakoitzak bere ekarpena egin arte. Badago salbuespenik, eta arestiko nire irakurketetako bat aipatu nahi dut gustura: Jasone Mitxeltorenaren Auzolanaren kultura alegia, non bai erdaretako bai euskarazko ekarle anitz aipatzen den.\nZergatik ote? Elkarri irakurtzen ez diotelako? Sinestezina. Edo, akaso, Hernandez Abaituak bere Narrazio tailerran dioenarengatik: “Zer gaineratu dio literatura unibertsalari munduan euskal idazle ezagunena den Bernardo Atxagak? Ezer ez […]. Euskal Literaturaren Historiara pasatu da, baina ez Literatura Unibertsalaren Historiara?”. Hau da, gure arlora joanik, ez dagoelako euskal saiakeragileetan mundura ekarpen propiorik egin duen inor? Zierto, gehienbat, mundu zabaleko bertze pentsalari edo idazleen ideiak euskarara ekarri baizik ez dute egin, politago edo zabarrago. Holaxe dela erran dezakegu, baina lotsarik gabe: ez da gutxiesteko lana inondik ere, eta horrelakoak behar ditugu.\nEdo maltzurrago pentsatu beharko? Izanen ote da saiakeragileek euren baitan daramaten nartziso txiki-handi horrengatik? Erran nahi baita, nork bere burua ferekatu nahi duelako ote da, norbera izanen bailitzan dagokion arloko ideiak mundutik gurera ekarri dizkigun lehena?\nDena den zergatia, deitoratu baizik ezin dut egin jokamolde hori, bi arrazoirengatik. Bata, euskarazko saiakeren irakurle gisa, interesatzen zaidalako jakitea bertze inork idatzi duen ala ez euskaraz eskuartean dudan gaiari buruz edo horrekin nola edo hala loturik dagoen zerbait. Eta bigarrenik, euskal komunitaterik eraiki nahi badugu, hiztunona ez ezik, pentsalariena, saiakeragileena ere egin beharko liguketelako ikusgarri idazleek beraiek euren lanetan: nahi ala ez elkarrekiko euren sinpatia, inbidia, amodio, gorroto edota ezinikusiekin, beraiek eratzen doazen euskal pentsalarien komunitatea zergatik ez egin ikusgarri?